
1. Hyrje
Me përdorimin e gjerë të teknikave të imazherisë sensitive, të cilat përfshijnë vizualizimin e qafës, detektohet një numër i dukshëm i nodujve në tiroide që duhet kushtuar vëmendje. Deri në 60% e të rriturve të popullatës së përgjithshme kanë një ose më shumë noduj në tiroide. Mundësia e malinjitetit është një shqetësim mbizotërues, por prevalenca aktuale e kancerit në popullatat e pa selektuara me noduj në tiroide përgjithësisht varion nga 1 deri në 5%, me variacionin që lidhet me kriteret e përzgjedhjes dhe popullatën nën vlerësim, për shembull, nëse përfshihen mikro karcinomat papilare apo jo. Kështu, shumica e lezioneve janë beninje, asimptomatike dhe nuk kërkojnë trajtim. Në rastin e diagnozës së kancerit, shumica janë neoplazma të vogla, intratiroidale dhe indolente (deri në 53.6%, siç tregohet në një studim bashkëkohor në shkallë të gjerë, në një popullatë të paselektuar)  që mund të menaxhohen në mënyrë të sigurt në mënyrë konservative. Duke pranuar që jo të gjitha arsyet për ndërhyrje kirurgjike janë zbuluar në literaturën e disponueshme, në vendet europiane një pjesë e lezioneve të tilla referohen në mënyrë të panevojshme për ndërhyrje kirurgjike, duke çuar në një raport të pafavorshëm rreziku dhe kosto-përfitimi. Një qasje më konservative rezulton në uljen e kostos, si dhe në një rrezik më të ulët të ndërlikimeve. Zbatimi i mbikëqyrjes aktive dhe teknikave minimalisht invazive (MIT) ka qenë i kufizuar dhe i matur.
Në përgjithësi, këto vëzhgime shkaktojnë shqetësim për shpenzimet e pajustifikuara dhe morbiditetin e tepërt që shoqërohet me mbi diagnostikimin dhe mbi trajtimin e nodujve të tiroides. Kjo ilustrohet nga mbidiagnostikimi i demonstruar gjerësisht i lezioneve beninje dhe malinje të tiroides, pa çuar në një ulje të ndjeshme të vdekshmërisë nga kanceri i tiroides. Ekziston një nevojë e theksuar për qasje më efektive nga ana e kostos dhe më të përshtatur ndaj riskut për menaxhimin e kësaj gjendjeje shumë të përhapur, duke marrë në konsideratë dëshirat e pacientit. Bazuar në atë që u përmend më sipër, nuk rekomandohet depistimi me ultrazë i të rriturve asimptomatikë. Kështu, udhëzimet e tanishme synojnë të ofrojnë një udhëzues praktik klinik për ekzaminimin fillestar dhe menaxhimin pasues të individëve të rritur që kanë noduj në tiroide. Në literaturën e tanishme, sëmundja nodulare e tiroides përfshin një nodus të vetëm, qoftë funksional apo jo, ashtu edhe strumën shumë nodulare, pavarësisht nëse pacienti ka strumë klinike apo jo. Është e rëndësishme të theksohet se këto udhëzime nuk kanë për qëllim të mbulojnë menaxhimin e tumorit malinj të tiroides. Veçanërisht, të gjitha rekomandimet duhet të marrin në konsideratë mjedisin klinik, ekspertizën mjekësore, teknologjinë e disponueshme dhe preferencën e pacientit. Si pasojë, udhëzimet e adaptuara në nivel kombëtar, në disa fusha, mund të devijojnë nga ky udhëzues i Shoqatës Evropiane të Tiroides (ETA). Gjatë viteve të kaluara, ETA ka publikuar udhëzime mbi temat e stratifikimit të rrezikut në SHBA të nodujve në tiroide dhe nyjeve limfatike, diagnostikimit molekular të citologjisë, si dhe teknika MIT për nodujt beninj dhe malinjë. Dokumenti aktual përfshin dhe përditëson aspekte të këtyre udhëzimeve, aty ku është e përshtatshme. Për informacion më të thelluar, lexuesi i referohet udhëzimeve në fjalë.


1.1 Përse është hartuar Udhërrëfyesi?

Ky Udhërrëfyes Klinik (UK) është hartuar me qëllim të diagnostikimit, vlerësimit dhe menaxhimit të nodujve në gjëndrën tiroide.
1.2 Qëllimi dhe fokusimi

Qëllimi i UK është që të gjithë profesionistëve shëndetësorë, të cilët mirren me noduj në tiroide t’u prezantohen rekomandimet aktuale/bashkëkohore, të bazuara në fakte, në mënyrë që të bëhet me kohë diagnostikimi dhe trajtimi i duhur i këtyre gjendjeve.

         1.2.1 Definicionet

Një nodus në tiroide është një lezion diskret brenda gjëndrës tiroide, që me anë të ultrazërit është i dallueshëm nga parenkima përreth.

1.2.2 Epidemiologjia

Epidemiologjia dhe prevalenca e nodujve në tiroide në Evropë (sipas ETA-së):
Studimet europiane tregojnë se me palpim klinik, nodujt në tiroide zbulohen te rreth 4-7% e të rriturve, me ultrazë të tiroides, prevalenca rritet ndjeshëm, duke arritur 19-68%, me një mesatare rreth 40-50%
Në studimet nga autopsitë, nodujt e tiroides janë gjetur te 50-65%  e individëve. Kjo tregon se ultrazëri është shumë më i ndjeshëm dhe zbulon deri 10 herë më shumë nodujt se sa ekzaminimi fizik. 
Nodujt e tiroides janë dukshëm më të shpeshtë te femrat, me një raport 2-4 herë më të lartë krahasuar me meshkujt. Te të moshuarit, prevalenca rritet progresivisht: nën moshën 30 vjeç rreth 10-20% dhe mbi 60 vjeç, më shumë se 50-70%.
Ndryshimet gjeografike në Evropë 
· Zonat me furnizim të mirë me jod: 20-30% 
· Europa Qëndrore dhe Lindore (zona me deficit historik të jodit): 40-60% 
· Rajonet alpine dhe Ballkani: deri në 60-70% 
Polonia dhe vendet e Ballkanit ku përfshihen Shqipëria, Kosova, Maqedonia e Veriut, Rumania, paraqesin prevalencë më të lartë për shkak të mungesës së mëparshme të jodit në dietë. 

1.2.3 Popullsia e synuar

Ky UK ka për synim popullatën me sëmundje të nodujve në tiroide.

1.2.4 Dedikimi i Udhërrëfyesit
UK i dedikohet mjekëve që në praktikën e tyre klinike kanë pacientë me noduj në tiroide si:  internistë, internistë-endokrinologë, radiologë, specialistë të kirurgjisë së tiroides, specialistë të mjekësisë familjare dhe specializantë të endokrinologjisë.

1.2.5 Pyetjet mjekësore
· Çka përfshin vlerësimi fillestar i pacientëve me noduj në tiroide?
· Çka përfshin vlerësimi me ultrazë i gjëndres tiroide?
· Cilat janë indikacionet për FNA (Fine Needle Aspiration - Aspirimi me gjilpërë të hollë)  të nodujve në tiroide?
· Kur rekomandohet të përsëritet FNA e nodujve në tiroide?
· Kur rekomandohet FNA e nyjeve limfatike?
· Si bëhet menaxhimi i nodujve që nuk i nënshtrohen FNA-së?
· Si bëhet menaxhimi i nodujve i bazuar në citologji?
· Si bëhet menaxhimi i nodujve me rezultat të Bethesda I?
· Si bëhet menaxhimi I nodujve me rezultat të Bethesda II?
· Si bëhet menaxhimi I nodujve me rezultat të Bethesda III?
· Si bëhet menaxhimi I nodujve me rezultat të Bethesda IV?
· Si bëhet menaxhimi I nodujve me rezultat të Bethesda V dhe VI?
· Kur rekomandohet diagnostika molekulare e nodujve të tiroides?
· Kur rekomandohet scintigrafia në nodujt e tiroides?
· Kur rekomandohet RM dhe CT në nodujt e tiroides?
· Si bëhet përcjellja e nodujve të tiroides që nuk kërkojnë ndërhyrje terapeutike?
· Kur nuk rekomandohet ndërhyrja terapeutike në nodujt e tiroides?
· Kur indikohet trajtimi me selen dhe/ose në nodujt e tiroides?
· Kur rekomandohet terapia me radiojod në nodujt e tiroides?
· Kur rekomandohet ablacioni me etanol i nodujve në tirode?
· Kur rekomandohet ablacioni termal i nodujve në tiroide?
· Kur rekomandohet trajtimi me MIT në nodujt e tiroides dhe si bëhet përcjellja e këtyre pacientëve?
· Kur rekomandohet ndërhyrja kirurgjike në nodujt e tiroides ?
2. Metodologjia
Janë shqyrtuar shumë UK, kryesisht ndërkombëtarë, të publikuar në 5 vitet e fundit, të shkruara në gjuhën angleze rreth menaxhimit të nodujve në tiroide. Përfundimisht jemi përcaktuar për “2023 European Thyroid Association Clinical Practice Guidelines for thyroid nodule management|”. Në këtë udhërrëfyes klinik i kemi gjetur përgjigjet e pyetjeve tona dhe rekomandimet e tyre janë të aplikueshme për vendin tonë.
Jemi munduar të rishikojmë UK të kualitetit të lartë, me rekomandime të qëndrueshme që i përgjigjen menaxhimit të nodujve në tiroide, për t’u dhënë informacione të duhura dhe bindëse klinicistëve në punën e tyre të përditshme me pacientët me noduj në tiroide. 
Hulumtimi i literaturës është bërë përmes këtyre fjalëve kyçe: “Guidelines”,“Diagnosis”, “Menagement of thyroid nodules”, “Guidelines of thyroid nodules with recomandations”.
Burimi i informacionit për përzgjedhjen e të dhënave ka qenë: MEDLINE/Pubmed, EMBASE, Regjistri Qëndror Cochrane për Hulumtime të Kontrolluara (Cochrane Central Register of Controlled Trials), interneti dhe revistat online.
Ky UK është hartuar sipas metodologjisë ADAPTE.
Analiza, përzgjedhja e evidencave, interpretimi dhe formulimi i rekomandimeve është bërë përmes konsensusit të Grupit punues.

3. Rekomandimet
Rekomandimet, janë konsideruar si praktika më të përshtatshme të veprimit dhe janë graduar si më poshtë në tabelat 1 dhe 2.

Tabela 1. Klasifikimi i fuqisë së rekomandimeve dhe nivelit të evidencave, sipas GRADE (Gradimi i  rekomandimeve dhe niveli i evidencave).

	Gradimi i  rekomandimeve dhe niveli i evidencave sipas GRADE

	Fuqia e
rekomandimeve:
	Rekomandohet 
	ose 1

	

	
	Propozohet 
	ose 2

	Niveli i
evidencës:
	A
	Rekomandimi bazohet së paku në një hulumtim të rastësishëm, të kontrolluar, duke iu referuar nivelit të evidencës Ia, Ib.

	
	B
	Rekomandimi bazohet në hulumtim klinik të kontrolluar, por jo të rastësishëm dhe i referohet nivelit të evidencës IIa, IIb, III.

	
	C
	Rekomandimi bazohet në raportet ose opinionet e grupeve të ekspertëve dhe/ose eksperiencën e klinikistëve ose të autoriteteve të respektuara dhe i referohet nivelit të evidencës IV.

	
	D, E
	Përvoja e mirë praktike, rekomandimi në bazë të përvojës më të mirë klinike.




Rekomandimet të cilat janë rekomandime të forta, duhet të shprehen me termin “Rekomandohet” dhe me nr. 1, kurse rekomandimet me forcë më të vogël të dëshmive, shënohen me termin “Propozohet” dhe me nr. 2.
Pas numrit që tregon forcën e rekomandimit, pasojnë shkronjat të cilat tregojnë nivelin e evidencës dhe atë:
D - Nivel shumë të ulët të evidencës,
C - Nivel të ulët evidencës,
B - Nivel mesatar të evidencës, dhe
A - Nivel të lartë të evidencës.

Tabela 2 - Klasifikimi i fuqisë së rekomandimeve dhe i nivelit të evidencave sipas OBSH (Organizata Botërore e Shëndetësisë)  dhe krahasimi me GRADE

	Klasifikimi i fuqisë së rekomandimeve dhe i nivelit të evidencave sipas OBSH dhe GRADE

	
	OBSH
	GRADE

	Fuqia e rekomandimeve:
	E fortë
E dobët
	Rekomandohet
Propozohet

	Niveli i evidencës:
	I lartë
I moderuar
I ulët
Shumë i ulët
	I lartë
Mesatar
I ulët
Shumë i ulët



Evidencat shkencore dhe rekomandimet janë formuluar duke u bazuar në metodologjinë GRADE.
Për çdo pyetje janë zgjedhur rekomandimet të cilat mund të zbatohen në praktikën tonë të përditshme.

Definicioni:
I lartë: hulumtimet e ardhshme vështirë që e ndryshojnë besueshmërinë në efektin e arritur;
I moderuar: hulumtimet e ardhshme mund të kenë ndikim të rëndësishëm në besueshmërinë e efektit dhe mund të ndryshojnë efektin e arritur;
I ulët: hulumtimet e ardhshme dukshëm kanë ndikim të rëndësishëm në besueshmërinë e efektit të arritur dhe dukshëm e ndryshojnë efektin e arritur;
Shumë i ulët: Çdo efekt i arritur është i pasigurtë.
Në udhërrëfyesit klinikë modern, GRADE dhe Delphi Consensus janë metodologji plotësuese. GRADE përdoret për të vlerësuar forcën e rekomandimit dhe cilësinë e evidencës, ndërsa Delphi përdoret për të dokumentuar nivelin e pajtueshmërisë së ekspertëve mbi formulimin përfundimtar të rekomandimit. Për këtë arsye, një rekomandim mund të jetë i fortë (GRADE 1) edhe kur mbështetet në evidencë me cilësi të ulët (ØØOO), nëse balanca përfitim-rrezik favorizon qartë ndërhyrjen dhe paneli ka arritur konsensus të lartë. Ky format është në përputhje me metodologjinë e GRADE Working Group, WHO Handbook for Guideline Development dhe udhërrëfyesit e shoqatave evropiane që përdorin njëkohësisht GRADE dhe Delphi Consensus.
Tabela 3. Sistemi i klasifikimit të rekomandimeve sipas GRADE dhe Delphi Consensus
	Komponenti
	GRADE
	Delphi Consensus
	Interpretimi

	Forca e rekomandimit
	1-Rekomandim i fortë 
	Nuk gradon forcën e rekomandimit
	Rekomandimi duhet të zbatohet për shumicën dërrmuese të pacientëve.

	
	2-Rekomandim me kusht
	Nuk gradon forcën e rekomandimit
	Vendimi duhet të individualizohet sipas karakteristikave të pacientit dhe kontekstit klinik.

	Cilësia (siguria) e evidencës
	ØØØØ-E lartë 
	Nuk gradon evidencën
	Hulumtimet e ardhshme kanë shumë pak gjasa të ndryshojnë besimin në vlerësimin e efektit.

	
	ØØØO-E moderuar 
	
	Hulumtimet e ardhshme mund të kenë ndikim në besimin ndaj vlerësimit të efektit.

	
	ØØOO-E ulët 
	
	Besimi në vlerësimin e efektit është i kufizuar; studimet e ardhshme mund të ndryshojnë përfundimet.

	
	ØOOO-Shumë e ulët
	
	Ekziston pasiguri e konsiderueshme mbi vlerësimin e efektit.

	Konsensusi i ekspertëve
	Nuk është pjesë e sistemit GRADE
	Shprehet si numër votash ose përqindje (p.sh. 9/9 = 100%)
	Tregon nivelin e pajtueshmërisë së panelit ekspert për rekomandimin.

	Raundi i Delphi
	Nuk aplikohet
	Raundi 1, 2 ose 3
	Tregon në cilin raund u arrit konsensusi.



Rekomandimet finale janë formuluar dhe aprovuar nga anëtarët e grupit punues, të cilët janë njohës të kësaj problematike dhe vështirësive të menaxhimit të saj dhe kanë formuluar një listë të ngushtë të pyetjeve më me prioritet. Janë formuluar gjithsej 23 pyetje dhe 38 rekomandime, të prezantuara në vijim, në dy përmbledhje: intervenimet që duhen rekomanduar dhe ato që nuk duhen rekomanduar.
Rekomandimet për menaxhimin e nodujve të tiroides janë përmbledhur si në vijim: 

Pyetjet mjekësore dhe rekomandimet për menaxhimin e nodujve në tiroide
1. Çka përfshin vlerësimi fillestar i pacientëve me noduj në tiroide?

Vlerësimi fillestar

Rekomandimet: 

· Vlerësimi fillestar duhet të përfshijë historinë personale dhe familjare, vlerësimin fizik, testimin e funksionit të tiroides dhe vlerësimin me ultrazë të qafës. (Deklaratë e praktikës së mirë e paklasifikuar; Pajtueshmëria: 9/9 (100%); raundi: 1)

· Konsideroni përdorimin e rezultatit të specifikuar të sëmundjes të raportuar nga pacienti, për vlerësimin e simptomatologjisë. (Forca e rekomandimit: 1; cilësia e provave: ØØØO. Pajtueshmëria: 8/9 (88.9%); raundi: 1)
Vlerësimi fillestar
Vlerësimi fillestar i çdo pacienti të dyshuar për sëmundje nodulare të  tiroides përfshin kombinimin e historisë personale dhe familjare, ekzaminimin fizik, vlerësimin e funksionit të tiroides dhe ultrazërin e qafës.
Vlerësimi laboratorik duhet të përfshijë së paku matjen e hormonit stimulus të tiroides (TSH). Nëse TSH është i ulur, rekomadohet përcaktimi i tiroksinës së lirë (FT4). Nëse kjo e fundit është normale, duhet të matet tri-jodtironina e lirë (FT3).  Nga aspekti klinik, përcaktimi i antitrupave ndaj receptorit TSH mund të merret në konsideratë për të përcaktuar etiologjinë e hipertiroidizmit. Nëse TSH është i ngritur, duhet të maten FT4 dhe antitrupat anti-tiroidperoksidazë (TPO) për të ndihmuar në klasifikimin e etiologjisë së mosfunksionimit të tiroides. Në rast të dyshimit në aspektin klinik ose nga ekzaminimi ultrasonografik për tiroiditin kroinik limfocitar dhe antitrupat anti-TPO negativë, mund të merret në konsideratë matja e antitrupave anti-tiroglobulinë (anti - Tg) (Fig. 1).
[image: ]
Figura 1. Evaluimi fillestarë për hulumtimin dhe diagnostikimin e etiologjisë së sëmundjeve nodulare të tiroides. 1) Bazuar në provat aktuale, paneli i udhërrëfyesve nuk mund të rekomandojë për ose kundër përdorimit rutinë të përcaktimit të kalcitoninës në evaluimin fillestar të një pacienti me sëmundje nodulare të tiroides. Përcaktimi i kalcitoninës duhet të mendohet në kushte të përzgjedhura (për detaje shihni tekstin e udhërrëfyesit). 2) Nëse FT4 është normal, duhet të matet FT3. 3) Bazuar në kontekstin klinik, mund të mendohet përcaktimi i antitrupave ndaj receptorit TSH për të përcaktuar etiologjinë e hipertireozës. 4) Merrni në konsideratë përcaktimin e antitrupave anti-tiroidperoksidazë (TPO) në rast të dyshimit klinik dhe përmes ultrazërit për tireotoksikozë të lidhur me tiroidit. 5) Në zona aktuale ose paraprake me mungesë jodi, mund të konsiderohet përdorimi i scintigrafisë për strumën nodulare dhe gjithashtu për individët me TSH normale.6) Shiko tekstin kryesor për menaxhimin (paragrafi “Terapia me radiojod”). 7)  Në rast të dyshimit klinik ose nga ekzaminimi ultrasonografik për tiroiditin kroinik limfocitar dhe antitrupat anti-TPO negativë, mund të merret në konsideratë përcaktimi i antitrupave Tg.
EU-TIRADS, Sistemi Europian i imazherisë dhe raportimit për tiroiden; FNA, aspirim me gjilpërë të hollë; FT3, tri-jodtironina e lirë; FT4, tiroksina e lirë; Tg, tiroglobulina; TPO, tiroid peroksidaza; TRAB, antitrupa ndaj receptorit TSH; TSH, hormoni stimulues i tiroides; UZ, ultrazëri.

Përdorimi i kalcitoninës për depistim të karcinomës medulare të tiroides (MTC) te nyjet e tiroides në popullata të pa selektuara siguron një diagnozë të hershme dhe në këtë mënyrë përmirëson potencialisht prognozën. Megjithatë, vlera e një depistimi të tillë është ende nën debat, bazuar në faktin se maksimumi 1 në 200 individë të depistuar do të kenë MTC dhe se disa mund të jenë diagnostikuar edhe pa depistim rutinë. Vlerësimi i kalcitoninës është i përshtatshëm te pacientët me noduj të tiroides të planifikuara për kirurgji ose procedura minimalisht invazive (MIT) dhe te nodujt e tiroides me citologji të pa përcaktuar ose gjetje të dyshimta me ultrazë. Përcaktimi i kalcitoninës duhet të bëhet në rast të historisë personale ose familjare të kancerit medular të tiroides ose neoplazisë endokrine të shumëfishtë të tipit 2 / MEN 2 (multiple endocrine neoplasia). Janë përcaktuar pikat e pragut për të ndarë shkaqet jo-medulare për rritjen e kalcitoninës nga karcinoma medulare e tiroides (>30 pg/mL te femrat dhe > 34 pg/mL te meshkujt, edhe nëse disa variabla mund të ndikojë në këtë prag).
Përcaktimi i Tiroglobulines (Tg) dhe anti-Tg në serum nuk ka rol në vlerësimin fillestar të sëmundjes nodulare të tiroides.

2. Çka përfshin vlerësimi me ultrazë i gjëndrës tiroide?

Ultrazëri i gjëndrës tiroides

Rekomandimet:
· Ultrazëri i qafës, duke përfshirë gjëndrën tiroide dhe ndarjet qëndrore dhe anësore të qafës, duhet të kryhet tek të gjithë pacientët e dyshuar për sëmundje nodulare të tiroides. (Forca e rekomandimit: 1; cilësia e provave: ØØOO. Pajtueshmëri: 9/9 (100%); raundi: 1)
· Përshkruani madhësinë e nodulit, vendndodhjen, karakteristikat ultrasonografike dhe rrezikun e pritur të malinjitetit duke përdorur EU-TIRADS (Forca e rekomandimit: 1; cilësia e provave: ØØOO. Pajtueshmëri: 9/9 (100%); raundi: 1)
· Në rast të multinodularitetit, përshkruani detajet e të gjithë nodujve me karakteristika të dyshimta (Forca e rekomandimit: 1; cilësia e provave: ØØOO. Pajtueshmëri: 9/9 (100%); raundi: 1)
· Imazhet me Doppler, elasto-sonografi dhe ultrazëri me kontrast - CEUS (Contrast-enhanced ultrasound) mund të konsiderohen si teknika ndihmëse (Forca e urekomandimit: 2; cilësia e provave: ØOOO. Pajtueshmëri: 9/9 (100%); raundi: 1)
· CEUS mund të merret në konsiderate për përcaktimin e madhësisë dhe kufijve të zonës ku është bërë ablacioni pas MIT (Forca e rekomandimit: 2; cilësia e provave: ØØOO. Pajtueshmëria: 8/9 (88.9%); raundi: 1)
Ultrazëri i tiroides
Ultrazëri është më specifik se sa palpacioni për vlerësimin e sëmundjes nodulare të tiroides.
Ultrazëri diagnostikues i tiroides dhe qafës duhet të kryhet te të gjithë pacientët që klinikisht dyshohen për sëmundje nodulare të tiroides, ose nëse një nodus zbulohet rastësisht duke përdorur një modalitet tjetër imazherie (p.sh. skanimi me ultrazë i arterieve karotide, tomografia e kompjuterizuar (CT) e qafës).
Regjionet anatomike që do të vlerësohen 
Shtrati i tiroides dhe pjesa e përparme e qafës nga kocka hioide deri te prerja sternale dhe më poshtë, nëse arrihet të vërehet.
Nga niveli II deri në V në regjionin anësore të qafës dhe niveli VI në regjionin qëndror të qafës për nyjet limfatike (Figura 2).
[image: Figure 3]Figura 2. Diagrama për përcaktimin e vendndodhjes së nyjeve limfatike duke përdorur nomenklaturën e niveleve. Vetëm një pjesë e vogël e nivelit VII mund të vizualizohet me anë të ultrazërit. Për këtë arsye, niveli VII u bashkua me nivelin VI. Marrë nga: European Thyroid Journal 12, 5; 10.1530/ETJ-23-0067.

Sonda lineare me frekuencë të lartë (p.sh. deri në 14 MHz) është e përshtatshme për të eksploruar këto regjione. Sonda konvekse (me diapazon të frekuencës: 2.5-5.0 MHz) mund të jetë e dobishme për të vizualizuar polin e poshtëm të një tiroideje intratorakale.

Aplikimi i ultrazërit të tiroides në vlerësimin e sëmundjeve nodulare të tiroides

Ekzaminimi i parë

· Vlerësoni praninë, vendndodhjen, madhësinë dhe karakteristikat e nodusit/nodujve dhe lobeve të tiroides. Detajet e asaj që pritet në raportin e ultrazërit janë dhënë në Tabelën 4. Për përshkrimin e karakteristikave të nodujve të tiroides justifikohet përdorimi i një terminologjie të përshtatshme (Shtojca, shih seksionin mbi materialet plotësuese të dhëna në fund të këtij artikulli).
· Vizualizoni çdo shtrirje intratorakale dhe raportin me strukturat cervikale.
· Stratifikoni rrezikun duke përdorur Sistemin Europian të Raportimit dhe të Dhënave për Imazherinë e Tiroides (EU-TIRADS) (Tabela 5).
· Hetoni për praninë e nyjeve limfatike të dyshimta.
· Zgjidhni nodujt që do të adresohen për biopsi aspirative me gjilpërë të hollë (FNA).
Përcjellja e nodusit/nodujve të tiroides të patrajtuara

· Monitoroni rritjen (një rritje e diametrit ≥ 20% në më së paku dy nodujve me një rritje minimale prej 2 mm, ose rritje të vëllimit të nodujve > 50% në kohën e rivlerësimit) e nodusit/nodujve të tiroides (35) (Figura 3).
· Monitoroni ndryshimet karakteristike ultrasonografike që mund të modifikojnë stratifikimin e rrezikut.
· Monitoroni nyjet limfatike në pjesët anësore të qafës.
· Rivlerësoni në rast të shfaqjes së simptomave të presionit lokal dhe/ose ndryshimeve të zërit.
Imazheria e gjëndrës tiroides dhe sistemi i raportimit të të dhënave
Vlerësimet sipas TIRADS janë propozuar për lehtësimin e përcjelljes së nodujve të tiroides, për përshkrimin e karakteristikave ultrasonografike dhe për përcaktimin e rrezikut për malinjitet të nodujve të tiroides. Qëllime shtesë janë unifikimi i raporteve, lehtësimi i kuptimit të tyre dhe standardizimi i rekomandimeve të menaxhimit. Aktualisht, ekzistojnë disa sisteme stratifikimi, ose “të bazuara në një model” - kur të gjitha karakteristikat e nodusit merren parasysh për të analizuar rrezikun e tij - ose “të bazuara në pikëzim”, kur pikët i caktohen secilës shenjë të ultrazërit. Asnjë sistem nuk ka demonstruar vazhdimisht superioritet mbi një tjetër, dhe rezultatet janë të ngjashme. Çdo sistem ofron rekomandime për FNA, bazuar në vlerësimin dhe madhësinë e nodujve. Meqenëse vlerësimi sipas TIRADS zvogëlon numrin e FNA-ve të panevojshme, të gjitha shoqatat e lëmive përkatëse mbështesin përdorimin e TIRADS. Në Evropë, sistemi i preferuar është EU-TIRADS (Tabela 4).


Tabela 4. Elementet e raportimit me ultrazë në sëmundjen nodulare të tiroides
	Lobet e tiroides
	Ehogjeniteti
Madhësia (tre diametra dhe vëllimi) 
Prania e shtrirjes ose kompresionit substernal të strukturave cervikale

	Nodus
	Madhësia (tre diamensionet dhe vëllimi) 
Lokalizimi (sipas tre boshteve) 
Ehogjeniteti
Përbërja 
Karakteristikat e dyshimta dhe jo të dyshimta nëse janë prezentea 
Shtrirje e mundshme ekstratiroidale

	Cilat lezione diskrete duhet të përshkruhen?
	Nodujt më të mëdhenjë se 10 mm. 
Nodujt  midis 5 dhe 10 mm me shenja të dyshimta

	Sa noduj duhet të përshkruhen në detaje?
	Më i madhi dhe ato me karakteristika të dyshimta nëse numri i nyjeve është >3 në një lobb.

	Nyjet limfatike patologjikec nëse janë të pranishme
	Lokalizimi,  tre dimesionet dhe karakteristikat



aKarakteristika të dyshimta ultrasonografike: mikrokalcifikime, kufinjë të çrregullt, orientim jo paralel, hipoehogjenitet i theksuar i pjesës së ngurtë. 
Karakteristikë jo e dyshimtë ultrasonografike: halo e hollë, makrokalcifikim (specifikoni kalcifikimin e kufirit)
bPrirja për të ofruar ndërhyrje kirurgjikale rritet me numrin e nodujve të dyshimtë.
cKarakteristikat me dyshim të lartë: janë prania e zonave cistike, mikrokalcifikimet, pamja e ngjashme me indin e tiroides dhe vaskularizim të çrregullt në mungesë të një hillusi të dukshëm.

Edhe nëse vlerësimi TIRADS ofron stratifikim kuantitativ të rrezikut të malinjitetit, përdoruesit duhet të jenë të vetëdijshëm për këto në vijim:
a. TIRADS është projektuar dhe testuar kryesisht për Karcinomën Papilare të Tiroides (PTC), edhe pse është menduar për të vlerësuar rrezikun e malinjitetit të çdo neoplazme të tiroides. Senzitiviteti i detektimit të variantit klasik është i lartë, por ulet ndjeshëm për variantin folikular dhe madje edhe më shumë për Karcinomën Folikulare të Tiroides (FTC). Saktësia në identifikimin e karcinomave medulare të tiroides është e diskutueshme.
b. Mund të ndodhin gabime në diagnostikim, veçanërisht në nodujt cistik dhe në tiroiditin subakut dhe atë kronik (55, 56).
c. Përbërja e nodusit nuk përfshihet në karakteristikat kryesore të EU-TIRADS. Megjithatë, përdoruesit duhet të marrin në konsideratë se rreziku i malinjitetit  është më i lartë në ato plotësisht solide, se në nodujt  kryesisht cistik. (57).
d. Karakteristikat e ultrazërit që sugjerojnë shtrirje ekstra-tiroidale (p.sh., fryrje kapsulare, dëmtim i kapsulës ose presion nga nodujt e tiroides) nuk përfshihen në karakteristikat kryesore të EU-TIRADS. Megjithatë, ato duhet të përshkruhen në raport pasi shoqërohen me një rrezik malinjiteti më të lartë dhe kërkojnë FNA pavarësisht nga vlerësimi EU-TIRADS (14).
e. Kur përdoret EU-TIRADS dhe në rast vështirësish në përcaktimin e pranisë së karakteristikave me dyshim të lartë, ne sugjerojmë klasifikimin e këtyre nodujve si EU-TIRADS 4.
f. Vlerësimi TIRADS nuk përfshijnë vlerësimin e nyjeve limfatike. Nyjet limfatike të qafës duhet të përshkruhen sipas terminologjisë së udhërrëfyesit ETA të vitit 2013 si normale, të papërcaktuara ose të dyshimta, poashtu të lokalizohen duke përdorur nomenklaturën e gjashtë niveleve të qafës (Figura 2). Karakteristikat me dyshim të lartë janë prania e zonave cistike, mikrokalcifikimet, pamja e ngjashme me indin e tiroides dhe niveli i vaskularizimit në mungesë të një hillusi të dukshëm.

Teknikat plotësuese të ultrazërit
Echo Doppler imazheria
Përdorimi i  imazherisë me echo Doppler vaskular për përcaktimin e ROM të nodujve të tiroides është i diskutueshëm. Edhe pse sot janë në dispozicion teknika më sensitive  (p.sh. imazheria me super-rezolucion, imazheria mikrovaskulare), roli i tyre mbetet i padefinuar. Megjithatë, përveç ofrimit të informacionit plotësues, imazheria Doppler mund të indikohet për të dalluar rastet kur vaskularizimi është i zvogëluar ose mungon (p.sh. nodujt e mëdhenjë koloidal, cistik ose nekrotik) në nodujt solid. Pra, mund të jetë indirekt i dobishëm për stratifikimin e rrezikut, për udhëzimin për FNA dhe procedurave minimalisht invazive në lezione të përziera të tiroides.
Elasto-sonografia
Roli i elastografisë mbetet i padefinuar. Studimet në lidhje me përdorimin e këtyre teknikave nuk kanë arritur në një konsensus mbi përdorimin ose raportimin e tyre. Është e rëndësishme të theksohet se,  derisa varianti klasik i PTC ka demonstruar soliditet apo ngurtësi të lartë, variantet e tjera të PTC dhe FTC mund të tregojnë një soliditet apo ngurtësi normale. Kështu, kontributi i kësaj metode në imazherinë standarde me ultratinguj nuk justifikon përdorimin e saj rutinë dhe përfshirjen në sistemet e stratifikimit të riskut.
Ekografia me kontrast të përforcuar
Disa meta-analiza raportojnë se ultrazëri me kontrast të përforcuar (CEUS) ka një vlerë parashikuese mjaft të lartë pozitive dhe negative për vlerësimin e rrezikut te malinjitetit të nodujve. Megjithatë, autorët kanë raportuar mospërputhje në të gjitha studimet dhe paragjykime në publikim. Kështu, edhe nëse këto metoda mund të shtojnë disa informacione në shkallën gri të ekzaminimit me ultrazë, përdorimi i tyre është i kufizuar sepse agjentët e kontrastit janë të shtrenjtë, invazivë dhe nuk janë të licencuar universalisht për këtë qëllim. Megjithatë, CEUS ofron një përshkrim të qartë të zonave të ablatuara pas ablacionit termik (TA) të nodujve të tiroides dhe ofron një avantazh për tu orientuar për trajtime të përsëritura.


Figura 3. Përpunimi diagnostik dhe rekomandimet në rastin e një noduli të sapodiagnostikuar në tiroide.
[image: ]

Figura 3. Përpunimi diagnostik dhe rekomandimet për një nodus të diagnostikuar së fundmi në gjëndrën tiroide. Paneli (A) përshkruan qasjen e linjës të parë, ku veprimi klinik bazohet në stratifikimin e rrezikut përmes UZ. 1) Nuk ka dëshmi për kohëzgjatjen dhe mënyrat e ndjekjes dhe nuk ka konsensus midis autorëve. Bazuar në aftësinë për të parashikuar shkallën e rritjes (ndryshimi mesatar në diametrin më të madh gjatë 5 viteve: 4.9 mm (95% CI, 4.2–5.5 mm)) (83), ndryshimet në kategorinë TIRADS që kualifikohen për punë të mëtejshme (shkalla e ndryshimit gjatë 5 viteve: 6.3–8.3%) (126), rreziku për të mos vënë re malignitetin gjatë 5 viteve të ardhshme (shkalla: 0.6%) (106), e konsiderojmë të përshtatshme të ofrojmë rivlerësim brenda 3–5 viteve. Pavarësisht nga klasa Bethesda, nodujt simptomatik që nuk kanë marrë trajtim, për çfarëdo arsye, duhet të rivlerësohen brenda 1 viti. 2) Një rritje ≥20% në të paktën dy diametra të nodusit me një rritje minimale prej 2 mm, ose rritje e vëllimit të nodusit  >50% (35), ose në rast të simptomave të kompresionit lokal. 3) Formë e parregullt, kufinj të parregullt, mikrokalcifikime, hipoekogjenitet i shquar. 4) Për nodujt 5–10 mm EU-TIRADS 5, rekomandohet FNA nëse ka nyje limfatike të dyshimta, rrezik për përhapje jashtë tiroides, ose vendndodhje në zona shqetësuese (p.sh. pranë trakesë, zona e nervit laringeal). 5) Nëse nuk vërehen ndryshime pas 2 vjetësh, mund të konsiderohet ulja e intensitetit të ndjekjes. Paneli (B) përshkruan qasjen e linjës së dytë, ku veprimi klinik bazohet në raportin citologjik dhe stratifikimin e rrezikut përmes UZ 1) Kur ri-biopsia konsiderohet e rëndësishme, mjaftueshmëria e mostrës duket se është e pavarur nga intervali kohor midis procedurave. 2) Nuk ka dëshmi për kohëzgjatjen dhe mënyrat e ndjekjes dhe nuk ka konsensus midis autorëve. Bazuar në aftësinë për të parashikuar ritmin e rritjes (ndryshimi mesatar në diametrin më të madh gjatë 5 viteve: 4.9 mm (95% CI, 4.2–5.5 mm)) (106), ndryshimet në kategorinë TIRADS që kualifikojnë për ekzaminime të mëtejshme (shkalla e ndryshimit gjatë 5 viteve: 6.3–8.3%) (126), rreziku i mbikëqyrjes së kancerit gjatë 5 viteve të ardhshme (shkalla: 0.6%) (106), e konsiderojmë të përshtatshme të ofrojmë ri-vlerësim në 3-5 vjet, me mundësinë e klasifikimit/riklasifikimit dhe kështu lejohet ndalimi i ndjekjes së mëtejshme. 3) Nuk ka nevojë të përsëritet biopsia pas dy rezultateve Bethesda II. 4) Një rritje ≥20% në të paktën dy diametra të nodusit me një rritje minimale prej 2 mm, ose rritje e vëllimit të nodusit >50%, ose në rast të simptomave nga kompresioni lokal. 5) Citologjia e përsëritur beninje zvogëlon ndjeshëm mundësinë e malignitetit dhe favorizon monitorimin. 6) Në rastin e nodujve EU-TIRADS 5 me madhësi 5–10 mm që bëjnë FNA dhe rezultojnë Bethesda IV, mund të ofrohet monitorimi si një opsion alternativ. Konsidero ndjekje klinike të afërt për nodujt më të vegjël se 15 mm, me karakteristika të favorshme në UZ. 7) Në rastin e nodujve EU-TIRADS 3, 4 dhe 5 me madhësi 5–10 mm që bëjnë FNA dhe klasifikohen si Bethesda V ose VI, monitorimi ose trajtimi minimalisht invaziv mund të ofrohet si opsion alternativ në mungesë të përfshirjes së dyshimt të nyjeve limfatike ose përhapjes jashtë tiroides. CNB, biopsi me gjilpërë të trashë; FNA, aspirim me gjilpërë të hollë; ROM, rreziku i malignitetit; UZ, ultrazëri.

3. Cilat janë indikacionet për FNA (Fine needle Aspiration - aspirimi me gjilpërë të hollë) të nodujve në tiroide?

Biopsia e tiroides
Rekomandimet:

•	Kombinoni faktorët klinikë, vlerësimin laboratorik dhe stratifikimin e riskut me ultrazë kur përcaktoni indikacionin për FNA, në një vendim të përbashkët me pacientin (Deklaratë e praktikës së mirë e paklasifikuar. Pajtueshmëria: 9/9 (100%); raundi:1)

•	Për realizimin e FNA të nodujve në tiroide, përdoret ultrazëri për udhëheqje gjatë aspirimit. (Forca e rekomandimit: 1; cilësia e provave: ØØØO. Pajtueshmëria: 9/9 (100%); raundi:1)

• Indikacioni për FNA duhet të bazohet në kufijtë e më poshtëm të madhësisë:
• EU-TIRADS 5: >10 mm
• EU-TIRADS 4: >15 mm
• EU-TIRADS 3: >20 mm
(Forca e rekomandimit: 2; cilësia e provave: ØOOO. Pajtueshmëria: 9/9 (100%); raundi:1)




4. Kur rekomandohet të përsëritet FNA e nodujve në tiroide?
Rekomandimet:
· Përseritja e FNA-së duhet të bëhet në rast të një rezultati të parë jo-diagnostik (duke përjashtuar cistën solitare), rezultati citologjik Bethesda III, mospërputhje mes kritereve të rrezikut me ultrazë (domethënë rrezik i lartë) dhe gjetjeve citologjike (domethënë citologji beninje), si dhe rritjes së ndjeshme të nodujve (Forca e rekomandimit:1; cilësia e provave: ØØØO. Pajtueshmëri: 8/9 (88.9%); raundi:1)
5. Kur rekomandohet FNA e nyjeve limfatike?
Rekomandimet:
· FNA rekomandohet në nyjet limfatike të dyshimta, me shpërlarje* të tiroglobulinës ose kalcitoninës në varësi të fenotipit (Forca e rekomandimit:1; cilësia e provave: ØØØO. Pajtueshmëri: 9/9 (100%); raundi:1)
*Analiza e shpërlarjes nga aspirati me gjilpërë të hollë kryhet për tireoglobulinë ose kalcitoninë, në varësi të tipit të lezionit-p.sh. nëse dyshohet për origjinë folikulare (tireoglobulinë) ose për karcinomë medulare (kalcitoninë).

· Biopsia me gjilpërë të trashë nuk duhet të përdoret si mjet i linjës së parë për të vlerësuar nodujt e tiroides pas ultrazërit, por mund të konsiderohet si një procedurë e linjës së dytë për gjendje specifike (Forca e rekomandimit:1; cilësia e provave: ØØOO. Pajtueshmëria: 8/9 (88.9%); raundi:1)

6. Si bëhet menaxhimi i nodujve që nuk i nënshtrohen FNA?

Menaxhimi i nodujve asimptomatikë që nuk i nënshtrohen FNA-së 
Rekomandimet:

EU-TIRADS 2:
· 5-10 mm: nuk ka nevojë për vlerësim të më tutjeshëm
· >10 mm: rivlerësoni nodulin pas 3-5 vitesh
(Forca e rekomandimit: 1; cilësia e provave: ØØOO. Pajtueshmëria: 9/9 (100%); raundi:1)


EU-TIRADS 3 (<20 mm):
· 5–10 mm: nuk ka nevojë për vlerësim të mëtutjeshëm
· 10–20 mm: rivlerësoni nodulin pas 3-5 vitesh
[bookmark: _Hlk239781157](Forca e rekomandimit: 2; cilësia e provave: ØOOO. Pajtueshmëria: 9/9 (100%); raundi:1)

 EU-TIRADS 4 (<15 mm):
· Rivlerësoni nodulin pas 1 viti
(Forca e rekomandimit: 2; cilësia e provave: ØØOO. Pajtueshmëria: 8/9 (88.9%); raundi:1)

EU-TIRADS 5 (<10 mm):
· Rivlerësoni nodulin çdo 6-12 muaj.
(Forca e rekomandimit: 2; cilësia e provave: ØØØO. Pajtueshmëria: 8/9 (88.9%); raundi:1)


7. Si bëhet menaxhimi i nodujve i bazuar në citologji?


Menaxhimi i bazuar në citopatologji
Rekomandimet:

Krijoni lidhjen në mes të diagnozës citologjike me rezultatet klinike, laboratorike dhe ultrazë. (Deklaratë e praktikës së mirë e pavlerësuar. Pajtueshmëria: 9/9 (100%); raundi:1)

8. Si bëhet menaxhimi i nodujve me rezultat të Bethesda I?

Rekomandimet:

· EU-TIRADS 3 (>20 mm): përsëritni FNA-në. Nëse ende nuk diagnostikohet, konsiderojeni CNB-në (biopsinë me gjilpërë të trashë). Nëse ende nuk diagnostikohet, rivlerësoni nodusin brenda 1 viti ose rekomandoni ndërhyrjen kirurgjikale.
· EU-TIRADS 4 (>15 mm) dhe EU-TIRADS 5 (>10 mm): përsëritni FNA-në. Nëse ende nuk diagnostikohet, konsiderojeni diagnostikimin me CNB ose testimin molekular (nëse mund të realizohet dhe nëse materiali është i mjaftueshëm). Nëse ende nuk diagnostikohet, rekomandoni monitorim të vazhdueshëm ose ndërhyrje kirurgjikale. (Forca e rekomandimit: 2; cilësia e provave: ØOOO. Pajtueshmëri: 7/9 (77.8%); raundi:2)
[bookmark: _Hlk243392134]Të merret në konsideratë vlerësimi i shpejtë i adekuatshmerisë së mostrës gjatë procedurës (Rapid On-Site Evaluation-ROSE), në institucionet ku ekzistojnë kushtet dhe personeli i kualifikuar për realizimin e tij sipas kapaciteteve reale të institucioneve shëndetësore në Kosovë bazuar në sistemin Bethesda 2023.


9. Si bëhet menaxhimi i nodujve me rezultat të Bethesda II?

Rekomandimet:
· EU-TIRADS 3 (>20 mm) dhe EU-TIRADS 4 (>15 mm): rivlerësoni nodusin pas 3-5 vitesh
· EU-TIRADS 5 (>10 mm): të përsëritet FNA
(Forca e rekomandimit: 2; cilësia e provave: ØOOO. Pajtueshmëri: 9/9 (100%); raundi:2)

10. Si bëhet menaxhimi i nodujve me rezultat të Bethesda III?


Rekomandimet:
· Përsëriteni FNA-në pavarësisht nga klasa EU-TIRADS
· EU-TIRADS 3 (>10 mm), nëse përsëritet rezultati Bethesda III: rivlerësoni nodulin brenda 1 viti, konsiderojeni testimin molekular nëse mund të bëhet ose rekomandoni ndërhyrje kirurgjikale.
· EU-TIRADS 4 dhe 5 (>10 mm), nëse përsëritet rezultati Bethesda III rekomandoni ndërhyrje kirurgjike ose monitorim të vazhdueshëm; testimi molekular nëse mund të bëhet. 
(Forca e rekomandimit: 2; cilësia e provave: ØOOO. Pajtueshmëri: 9/9 (100%); raundi:2) 

11. Si bëhet menaxhimi i nodujve me rezultat të Bethesda IV?

Rekomandimet:
· Të gjithë nodujt, pavarësisht nga klasa EU-TIRADS: rekomandoni ndërhyrje kirurgjikale; testim molekular nëse mund të bëhet.
(Forca e rekomandimit: 2; cilësia e provave: ØØOO. Pajtueshmëria: 8/9 (88.9%); raundi:1) 

Vendimarrja për kategoritë Bethesda III dhe IV duhet te mbeshtetet ne korrelacionin ndërmjet gjetjeve citopatologjike, karakteristikave ultrasonografike, të dhënave klinike dhe faktorëve individual të pacientit.

12. Si bëhet menaxhimi i nodujve me rezultat të Bethesda V dhe VI?

Rekomandimet:
· Të gjithë nodujt, pavarësisht nga klasa EU-TIRADS: rekomandoni ndërhyrjen kirurgjikale. 
· Mbikëqyrja aktive dhe MIT mund të merren në konsideratë tek pacientët me noduj 5-10 mm, në mungesë të nyjeve limfatike të dyshimta ose rrezikut të zgjerimit jashtë tiroides. 
· Ekzaminimi multidisiplinar është i nevojshëm në rast të kancerit të avancuar.
[bookmark: _Hlk239781902](Forca e rekomandimit: 1; cilësia e provave: ØØØO. Pajtueshmëria: 8/9 (88.9%); raundi:1) 



13. Kur rekomandohet diagnostika molekulare e nodujve të tiroides?

Rekomandimet:

· Testimi molekular, nëse mund të bëhet, mund të konsiderohet në nodujt me citologji të pa përcaktuar. 
(Forca e rekomandimit: 1; cilësia e provave: ØØØO. Pajtueshmëria: 9/9 (100%); raundi: 1)

Biopsia e tiroides
Citologjia aspirative me gjilpërë të hollë (FNAC)
Pas vlerësimit klinik, biokimik, ultrasonografik dhe dikutimin me pacientin, mund të merret vendimi në lidhje me indikacionin për FNA. Si rregull, FNA duhet të kryhet nën udhëheqjen e ultrazërit. Çdo Sistem i Stratifikimit të Rrezikut në ultrazë ka kufijtë e vet për indikacionet udhëzuese për citologjinë me FNA, dhe ka një debat të vazhdueshëm. Këto rekomandime kanë treguar se zvogëlojnë numrin e FNA-ve të tepërta. Kështu, të gjitha Sistemet e Stratifikimit të Rrezikut duken efektive për të zvogëluar numrin e FNA të panevojshme, në llogari të shtyerjes përkohësisht të diagnostikimi të një pjese shumë të vogël të karcinomave. Diagnoza e karcinomave të tilla do të shtyhet derisa ato të rriten përfundimisht dhe të diagnostikohen pasi të arrijnë pragun e përcaktuar për indikacion për FNA, sipas kategorisë së tyre të rrezikut në ultrazë. Nuk ka dëshmi që kjo strategji të shkaktojë një humbje të konsiderueshme të cilësisë së jetës apo rritje të sëmundshmërisë dhe vdekshmërisë.
Indikacionet për FNA, bazuar në EU-TIRADS, si dhe faktorët që mund të ndikojnë në vendimin për kryerjen e saj, përshkruhen përkatësisht në Tabelat 5 dhe 6.







Tabela 5. Kategoritë EU-TIRADS me rreziqet përkatëse të malinjitetit dhe indikacionin e citologjisë së aspirimit me gjilpërë të hollë.
	


Kategoria
	


Karakteristikat e ultrazërita
	Vlerësimi i rrezikut të malinjitetit sipas udhëzimeve të ETA (%)
	Vëzhgimi i rrezikut të malinjitetit kundrejt kirurgjisë
	


FNAb

	EU-TIRADS 1: normal
	Pa noduj
	Asnjë
	
	Jo

	EU-TIRADS 2: beninje
	-Cistë e pastër
-Tërësisht sfungjeror (spongiform)
	0
	1.4
	Jo, përveç nëse është planifikuar për trajtim

	EU-TIRADS 3: rrezik i ulët
	-Izo/hiperehogjen
-Nuk ka karakteristika  dyshimi të lartë
	2–4
	3.5
	Nëse > 20 mm

	EU-TIRADS 4: rrezik i ndërmjetëm
	-Hipoehogjenitet i lehtë
-Nuk ka karakteristika dyshimi të lartë
	6 – 17
	17
	Nëse  >15 mm

	EU-TIRADS 5: rrezik i lartë
	Të paktën një nga karakteristikat e mëposhtme dyshimi të lartë:
· Formë e çrregullt
· Kufij të çrregullt
· Mikrokalcifikime
· Hipoekogjenitet i theksuar
	26 – 87
	87.7
	Nëse >10 mmc



a. Nëse keni vështirësi në përcaktimin e pranisë së karakteristikave me dyshim të lartë ne sygjerojmë klasifikimin e këtyre nodujve si EUTIRADS 4. 
b. FNA duhet të bëhet në noduj pavarësisht nga rezultati EUTIRADS, nëse janë të pranishme nyje limfatike patologjike ose nodusi është i dyshimtë për shtrirje ekstratiroidale.
c. Për nodujt e dyshimtë me madhësi 5-10 mm duhet të merret në konsideratë FNA, nëse ka nyje limfatike të dyshimta ose nëse ka dyshim për shtrirje ekstratiroidale. 

Tabela 6. Kriteret përveç madhësisë dhe nivelit të rrezikut në ultrazë, të cilat forcojnë ose dobësojnë indikacionin për aspirimin me gjilpërë të hollë
	
	Forcon FNA-në
	Dobëson FNA

	Faktorët  klinikë  
	-Gjinia mashkullore
-Mosha e re
-Nodusi solitar
-Simptoma kompresive të lidhura me nodulin
-Histori familjare e kancerit medular të tiroides ose MEN2
-Rrezatimi i kokës dhe qafës gjatë fëmijërisë
-Kirurgji e planifikuar e tiroides ose paratiroides
-Preferenca e pacientit
	-Histori e gjatë personale e MNG-së së qëndrueshme ose me rritje të ngadaltë
-Jetëgjatësi e kufizuar
-Komorbiditet i rëndësishëm
-Preferenca e pacientit
-Histori familjare e sëmundjes beninje nodulare të tiroides

	Aktorët gjenetikë
	-Predispozita për sindromen  monogjenike tiroidale
-Histori e fortë familjare e kancerit të tiroides (>2 familjar)
	

	Testet  biologjike 
 
	-Kalcitonina e rritur në serum
-Kalcitonina që i përgjigjet testit të stimulimit te bartësit të RET gjenit 
	-Tirotropina  subnormale

	Imazheria e mjekësisë nukleare
	-Absorbimi i 18-FDG
-Absorbimi i  MIBI
	-Noduj autonom në skanimin  e izotopeve



FDG, fluorodeoksiglukozë; FNA, aspirim me gjilpërë të hollë; MEN2, neoplazi endokrine e shumëfishtë e tipit 2; MIBI, metoksi-izobutil-izonitril; MNG, strumë multinodulare.

Çrregullimet e rënda të koagulimit përbëjnë kundërindikacion për FNA, ndërsa terapia me antikoagulantë nuk është kundërindikacion, për sa kohë që INR është < 3. Terapia antiagregante gjithashtu nuk është kundërindikacion absolut për FNA.
Te nodujt hiperfunksionalë të tiroides nuk rekomandohet biopsia, përveç nëse janë shumë të dyshimtë për malinjitet. Scintigrafia duhet të bëhet në rast të vlerave serike të TSH nën normë, me ose pa vlera të  ngritura të hormoneve të tiroides. Në situata të caktuara, scintigrafia justifikohet edhe kur vlerat e TSH janë normale (p.sh. në rajonet aktuale ose të mëparshme me mungesë jodi dhe në rast të një strume multinodulare). Kjo bëhet për të vendosur nëse indikohet FNA dhe/ose trajtimi me jod radioaktiv (RAI).
FNA duhet të përsëritet në rast të:
· një mostre të parë jo-diagnostikuese;
· një citologjie Bethesda të klasës III;
· mospërputhje midis vlerësimit të rrezikut me ultrazë (d.m.th. rrezik i lartë) dhe gjetjeve citologjike (d.m.th. citologji beninje).
Biopsi me gjilpërë të  trashë 
Biopsia me gjilpërë të  trashë  (CNB - Core needle biopsy), merr një  mostër  mikro-histologjike nga lezionet e tiroides. Nuk ka avantazhe të qarta të përdorimit të CNB-së krahasuar me FNA-në, meqenëse është procedurë më invazive dhe e shtrenjtë bazuar në analizën e kostos dhe  të rrezik-përfitimit.
CNB mund të merret në konsideratë në situatat e mëposhtme:
· FNA e përsëritur joadekuate si një alternativë ndaj kirurgjisë diagnostikuese;
· rezultat citologjik Bethesda III i përsëritur;
· kur vlerësimi histologjik mund të përmirësojë diagnozën para operacionit (p.sh. dyshimi për kancer të tiroides të diferencuar dobët ose të padiferencuar, limfomë të tiroides, metastaza të tiroides).

Përcaktimi i tiroglobulinës së shpërlarë, kalcitoninës dhe hormonit paratiroid
Tek pacientët e dyshuar për metastaza në nyjet limfatike, përpara se të ofrohet terapia duhet të konfirmohet diagnoza me anë të FNA së udhëhequr nga ultrazëri,. Në rastin e kancerit të diferencuar të tiroides, duhet të shtohet përcaktimi i Tg së shpërlarë, dhe në rastin e kancerit medular të tiroides, matja e kalcitoninës. Nivelet e shpërlarjes së FNA-Tg në nyjet limfatike metastatike janë zakonisht shumë më të larta se në qarkullim dhe lejojnë një diagnozë përfundimtare. Në disa raste të noduseve të vogla me kalcitoninë normale në serum, por me dyshim citologjik për kancer medular të tiroides, ose në rast të kalcitoninës së lartë në serum, mund te jete i dobishëm vlerësimi i kalcitoninës me shpërlarje së nodusit. Në rastet e rralla të adenomave të paratiroides intranodulare, përcaktimi i hormonit paratiroid (PTH) në shpërlarjen e FNA mund të konfirmojë dyshimin klinik.




Patologjia

Citopatologjia
Citopatologjia e tiroides duhet të raportohet duke përdorur një sistem klasifikimi të pranuar dhe të miratuar gjerësisht. Aktualisht, sistemi më i përdorur gjerësisht është “Sistemi Bethesda 2017 për Raportimin e Citopatologjisë së Tiroides” (TBSRTC), i cili gëzon pranueshmëri të gjerë ndërkombëtare. Përparësitë përfshijnë ROM mirë të definuara, algoritmet e menaxhimit të lidhura me secilën kategori diagnostikuese dhe integrimin e testeve molekulare në raportim. TBSRTC duhet të integrohet në mjedisin lokal, me llogaritjen lokale të ROM bazuar në demografi, duke përfshirë incidencën lokale të kancerit të tiroides. Ekzistojnë kërkesa qartë të formuluara për kontrollin e cilësisë së citopatologjisë. Detajet janë përtej fushëveprimit të këtij dokumenti. Tabela 7 tregon shpërndarjen e entiteteve beninje dhe malinje në kategoritë e ndryshme të Bethesda-s.

Tabela 7. Shpërndarja e diagnozave në kategoritë e Bethesda-s.

	
Kategoritë sipas 
Bethesda
	Definicioni i kategorive  Bethesda
	Nën klasifikimi
	
Frekuenca e pritur
	
Rreziku i 
Malinjitetit (NIFTP jo kancer)

	
	
	Entitete beninje
	Entitete malinje
	
	

	Bethesda I
	Jo diagnostikues
	
NA
	
NA
	
3–11%
	
5–10%

	Bethesda II
	Benign
	-Nodul adenomatoid / hiperplastik ose  nodul koloidal
-Tiroidit limfocitar
-Tiroidit subakut granulomatoz 
-Tiroidit akut
-Sëmundja Graves
	- CPT mikrokarcinomat në nodujt beninj
	 55–74%
	     0–3%

	Bethesda III
	-Atipi me signifikancë të pa përcaktuar ose lesion folikular me signifikancë të pa përcaktuar (AUS/FLUS)
	-Qelizat të shtrira në  cistë
-Tiroiditi Hashimoto me atipi qelizore (atipi folikulare dhe limfocitike)
-Nodul adenomatoid (qelizor me proliferim mikrofolikulare)
-Adenoma paratiroide (struktura mikrofolikulare)
-Hiperplazia e qelizave Hürthle me mungesë të koloidit
	-CPT, veçanërisht varianti folikular; 
-karcinoma folikulare mirë e  diferencuar;
-Karcinoma e qelizave Hürthle; 
-Limfoma
	  5–15%
	 10–30%

	Bethesda IV
	Neoplazmë folikulare ose lezion i dyshimtë për neoplazmë folikulare (FN/SFN)
	-Nodul adenomatoid (qelizor me proliferim mikrofolikular)
 -Adenoma paratiroide (strukturë  mikrofolikulare)
-Hiperplazia e qelizave Hürthle me mungesë të koloidit
-Rastet me karakteristikë folikulare me ndryshime të lehta në bërthamë  (rritje e madhësisë së bërthamës, parregullsi e konturës së bërthamës dhe/ose pastrim i kromatinës), dhe mungesë e papilave të vërteta dhe pseudo-inkluzioneve intranukleare
	-CPT, veçanërisht variant folikular; 
-Karcinoma folikulare e diferencuar mirë;

-Karcinoma e qelizave Hürthle
	2–25%
	25–40%

	Bethesda V
	Dyshim për malinjitet
	-Tiroiditi Hashimoto me atipi qelizore
	Karakteristika të dyshimta për CPT, CMT, limfomë ose ndonjë tumor tjetër malinj
	  1–6%
	 50–75%

	Bethesda VI
	Malinj
	-Tiroiditi Hashimoto me atipi qelizore
	-Karakteristikat përfundimtare për malinjitet: CPT (papilla të vërteta, trupa psamoma, pseudo-përfshirje bërthamore)
-CMT, dobët i diferencuar/CAT, malinjitet jo-endokrine (qeliza skuamoze, limfoma, metastatike)
	  2–5%
	 97–99%


CAT- carcinoma anaplastike e tiroides; CMT – carcinoma medulare e tiroides; NA – nuk zbatohet; NFJIT- neoplazmë folikulare jo-invazive e tiroides me karakteristika bërthamore të ngjashme me papillare; CPT-carcinoma papillare e tiroides.


Kërkesat minimale për një raport citopatologjik të FNA të tiroides

· Identifikimi i pacientit
· Gjetjet e imazherisë dhe, nëse janë të disponueshme, vlerësimi TIRADS
· Përshtatshmëria e mostrës
· Përshkrimi mikroskopik i materialit duke përfshirë përmbajtjen qelizore dhe koloide
· Testimi ndihmës (nëse kryhet)
· Raportimi i kategorisë dhe nënklasifikimit (diagnoza specifike)
· ROM lokal i kategorisë diagnostikuese

Imunocitokimia
Morfologjia mbetet gurthemeli për të dalluar nodujt beninj nga ato malinj. Ngjyrimet imunohistokimike me HBME-1, Galectin-3 dhe CK19 janë më shpesh pozitive në karcinomat e tiroides, por shprehjet apo ekspresionet e tyre janë të ndryshueshme, dhe asnjë ngjyrim i vetëm nuk ka senzitivitet dhe specificitet të mjaftueshem për t'u rekomanduar për praktikën rutinore. Ka studime kohëve të fundit, që aplikojnë antitrupa për të zbuluar ndryshime gjenetike si BRAF V600E (VE1), Pan-Trk dhe ALK, ndër të tjera. Megjithatë, ato nuk rekomandohen për përdorim rutinor. Në disa situata të veçanta, ngjyrimet për kalcitoninën, tiroglobulinën dhe TTF1 mund të jenë të dobishme, për shembull, te FNA e nyjeve limfatike të qafës të dyshimta për metastaza.
Diagnostikimi molekular i aplikuar në citologji
Duke përdorur një qasje të integruar që kombinon vlerësimin e kujdesshëm klinik, ultrasonografik dhe citologjik të rrezikut të malinjitetit, me rezultatet lokale dhe të dhënat e testit të performancës, testimi molekular mund të përmirësojë rezultatet diagnostikuese për nodujt e tiroides duke identifikuar pacientët me citologji të pa përcaktuar si me shumë gjasa beninje. Bazuar në këto rezultate diagnostike, kjo strategji mund të shmangë kirurgjinë diagnostikuese ose të identifikojë pacientët me një probabilitet të lartë të malinjitetit, duke lejuar trajtimin kirurgjikal.
Aktualisht, testet molekulare FNA të disponueshme, bazohen në ekzaminimin për mutacionet somatike, vlerësimin e ekspresionit të gjeneve dhe klasifikuesit e bazuar në mikroARN. Për detaje mbi ThyroSeq, Afirma Genomic Sequencing Classifiers (GSC) dhe ThyGeNEXT/ThyraMIR, shihni Tabelën 8. Deri në 13.4% të operacioneve diagnostikuese të shmangura janë raportuar për ThyroSeq dhe Afirma GSC. ThyroidPrint është një klasifikues i ekspresionit të gjeneve bazuar kryesisht në vetëm dhjetë ARNm. ThyroSPEC™ është një panel i zbulimit të mutacioneve i bazuar në MALDI-TOF mass spectometry, që zbulon 117 pikë mutacionet më të përhapura edhe 23 fuzionet e gjeneve në kancerin e tiroides.

Tabela 8. Përmbledhje e testeve gjenetike për të ndihmuar në diagnostikimin e kancerit të tiroides në citologjinë me FNA.


	
	Afirma GSC
	ThyroSeq v3
	ThyGeNEXT/ThyraMIR
	ThyroidPrint

	Lloji i testit
	RNA NGS (mRNA ekspresion)
	NGS ADN dhe ARN e targetuar
	Ekspresioni i  targetuar i NGS + miRNA
	PCR kuantitative në kohë reale (ekspresioni i mRNA)

	Biomarkerët
	1115 gjene (ekspresione) + pikat e nxehta të mutacioneve + fusionet + LOH
	112 gjene + >120 fusione + 10 CNA + 
19 gjene (ekspresione)
	10 gjene + 28 fusione + 10 miRNA (ekspresione)
	10 gjene

	NPV në studimin e marketingut (%)
	96%
	97%
	95%
	95%

	PPV në studimin e marketingut (%)
	47%
	66%
	74%
	78%

	Sensitiviteti në studimin e marketingut (%)
	91%
	94%
	93%
	91%

	Specificiteti në studimin e marketingut (%)
	68%
	82%
	90%
	88%

	Madhësia e mostrës Bethesda III, IV (n)
	114, 76
	154, 93
	92, 86
	117, 153

	Avantazhet
	Disa studime me validim të pavarur
	Mbulimi më gjithëpërfshirës i mutacioneve dhe CNA, NPV më e lartë në studimin e marketingut të testeve të disponueshme komercialisht.
	Stratifikimi më i mirë i ROM për nyjet RAS-pozitive
	Studimi i marketingut përfshinte një studim në Amerikën e Jugut dhe një studim në Amerikën e Veriut, PPV më e lartë në studimin e marketingut të testeve të disponueshme komercialisht.

	Disavantazhet
	Mbulimi i mutacionit është më pak i ndjeshëm sepse përdor ARN në vend të sekuencimit të ADN-së
	Një studim në një qendër të vetme ka treguar një dyfishim të diagnozës së nyjeve të papërcaktuara të tiroides pas zbatimit të ThyroSeq
	Një rezultat testi “i moderuar” në 21% të mostrave nuk jep qartësi në diagnozë, pasi kategoria ,,e moderuar” ka një rrezik prej 39% për malinjitet.
	Nuk ka të dhëna për mutacione, nuk ka validim të pavarur deri më sot

	Studimet vlerësuese
	Patel et al. (2018)
	Steward et al. (2019)
	Lupo et al. (2020)
	Zafereo et al. (2020)

	Shqetësimet e vlerësimit
	Studimet pas-marketing kanë rezultate kontradiktore mbi NPV, pasi nodujt e resektuara në kohortën e validimit nuk janë përfaqësuese të të gjitha nodujve të pacaktuara të tiroides. Kjo rezulton në një përfitim të paqartë në botën reale. Në rast të disponueshmërisë së studimeve të ngjashme pas-marketing për testet ThyroSeq ose ThyGeNEXT/ThyraMIR ose ThyroidPrint, një problem i ngjashëm ka të ngjarë të shfaqet edhe për këto teste.
	Pak studime pas- marketing rezultojnë në përfitime të paqarta në botën reale, pasi ato janë përqendruar në qendra terciare që nuk përfaqësojnë të gjitha praktikat.
	Mungesa e një validimi të pavarur do të thotë se nuk ka prova të riprodhueshmërisë së performances diagnostike të raportuar. Dizajni retrospektiv i studimit të validimit.
	Mungesa e një validimi të pavarur do të thotë se nuk ka prova të riprodhueshmërisë së performancës diagnostikuese të raportuar. Dizajni i "kit" në vend të centralizimit të testimit prezanton rrezikun potencial të ndryshueshmërisë kur testi kryhet në laboratorë të ndryshëm.

	Paralajmërim
	Argumentet se operacionet e panevojshme shmangen bazuar në PNV/BCR supozojnë gabimisht se të gjithë nodujt e papërcaktuar të tiroides do t'i nënshtroheshin operacionit diagnostikues në mungesë të testimit molekular. Nëse çdo rezultat pozitiv i testit molekular sugjeron operacion, zbatimi i testimit molekular do të rriste ndjeshëm mbitrajtimin. Për mutacionet RAS, shih tekstin ('Diagnostika molekulare e aplikuar në citologji').


CNA ose NNK- ndryshim i numrit të kopjeve; FNA ose AFGJ - aspiratë me gjilpërë të hollë; GCS ose KSGJ – Klasifikues i Sekuencimit Gjenomik; LOH ose HEH - humbje e heterozigotitetit; miRNA - mikroRNA; NGS ose SGJA – sekuencim i gjeneratës së ardhshme; NPV ose VPN – vlerë parashikuese negative; PCR – reaksion zinxhir i polimerazës; PPV ose VPP – vlerë parashikuese pozitive; ROM ose RIM – rreziku i malinjitetit.

Edhe pse një profil gjenomik plotësisht gjithëpërfshirës i FNA të tiroides ofrohet nga laboratorët e centralizuar në Amerikën e Veriut, përpjekjet e fundit në vende të tjera janë përqendruar në zhvillimin e testeve molekulare të tiroides të zhvilluara në laboratorë lokal në mjediset kërkimore të disa qendrave në Evropë dhe Azisë Lindore dhe një testi të financuar publikisht në Kanada me rezultate premtuese.
Vlen të përmendet se lezionet beninje shpesh shfaqin mutacione RAS dhe janë raportuar pozitive për rirregullimet PAX8/PPARG. Ndryshimi në raportimin e prevalencës së këtyre dhe biomarkerëve të tjerë, në lezionet beninje sugjeron nevojën për të dhëna me madhësi të mjaftueshme të mostrës dhe vlerësim histologjik sipas udhërrëfyesve të OBSH-së, dhe kujdes kur përfshihen këta markerë, veçanërisht në vendimet binare diagnostikuese në vend të vendimeve komplementare për të shmangur mbitrajtimin e pacientëve me tumore beninje të tiroides. Ndryshimet e konsiderueshme ndërmjet vëzhguesve për diferencimin e tumoreve beninje të qelizave folikulare dhe FTC minimalisht invazive pengon studimet të vlerësojnë vlerën e markerëve molekularë që synojnë të përmirësojnë diagnozën para operacionit, sepse referenca histologjike për këto studime mund të jetë diskrepante.
Aktualisht, testi molekular i FNA së papërcaktuar jashtë SHBA-së është i kufizuar. Arsyet e mundshme për këtë janë ndryshimet në sistemin e kujdesit shëndetësor, çështjet që lidhen me mungesën e vlefshmërisë së studimeve të pavarura, mungesa e studimeve të rezultateve afatgjata për testet molekulare "beninje" dhe kostoja e lartë që aktualisht kufizon përdorimin e tyre jashtë SHBA-së.
Ende është e debatueshme nëse profilet gjithëpërfshirëse molekulare të nodujve në tiroide mund të ofrojnë informacion prognostik dhe të udhëzojnë shkallën e kirurgjisë. Megjithatë, profilet molekulare me rrezik të lartë (p.sh. bashkëjetesa e mutacioneve BRAF p.V600E ose RAS me mutacione të vona në gjenet e TERT promoter, PIK3CA ose TP53) janë lidhur fort me praninë e metastazave të largëta në pacientët me DTC, duke rritur kështu shanset që një nodus tiroid i papërcaktuar me mutacione me rrezik të lartë, të jetë kancer agresiv.
Sa i përket testimit molekular nëse kjo nuk mund të zbatohet në kushtet e sistemit shëndetësorë të Kosovës si alternativë duhet të zbatohen rekomandimet zyrtare të profesionistëve përkatës në sistemin shëndetësorë të Kosovës.




Modalitetet imazherike jo-ultrasonografike

14. Kur rekomandohet scintigrafia në nodujt e tiroides?


Rekomandimet:

· Scintigrafia e tiroides duhet të realizohet kur TSH në serum është e ulët me qëllim të diagnostikimit të nyjeve funksionale dhe/ose multinodularitetit, me qëllim të shmangies së FNA-së dhe për të vlerësuar nëse pacienti është i përshtatshëm për terapi me Jod Radioaktiv si alernativë ndaj kirurgjisë 
(Forca e rekomandimit: 1; cilësia e provave: ØØØO. Pajtueshmëria: 9/9 (100%); raundi: 1)
Scintigrafia e tiroides
Scintigrafia e tiroides lejon vlerësimin e funksionit regjional të tiroides dhe zbulimin e nodujve funksionalë. Për përdorim rutinë, më shpesh përdoret radiofarmaku 99mTc, bazuar në një kombinim të kostos së ulët, disponueshmërisë së gjerë dhe ngarkesës së ulët të rrezatimit. Megjithatë, në rastet e rralla, kjo qasje mund të çojë në klasifikimin e gabuar të hipofunksionimit si nodus hiperfunksional. Scintigrafia e tiroides duhet të kryhet kur TSH serike është e supresuar ose në kufijtë e poshtëm normalë. Vlen të përmendet se në zonat me mungesë aktuale të jodit ose mungesë të mëparshme, nyjet hiperfunksionale mund të shihen edhe tek individët me TSH normale, duke ju falënderuar përdorimit të scintigrafisë së tiroides.
Përderisa ne nuk sugjerojmë imazherinë me [99CMT] Tc-MIBI për përdorim rutinë, ajo mund të jetë e vlefshme në rastin e citologjisë së papërcaktuar, bazuar në vlerën e saj relativisht të lartë negative parashikuese për malinjitet. Në mënyrë të ngjashme, te pacientët me citologji të papërcaktuar, tomografia me emision pozitron 18F-fluoro-2-deoksi-D-glukozë ([18F]FDG-PET)/CT, megjithëse ende e debatuar, ka treguar rezultate premtuese për përjashtimin e tumoreve malinje. Përdorimi rutinë i kësaj imazherie, megjithatë, është i kufizuar në praktikën klinike bazuar në kosto dhe akses të kufizuar.
Scintigrafia e tiroides ofron informacion të dobishëm në:
· Noduj hiperfunksional solitarë, për të shmangur biopsinë (FNA), pasi nodujt hiperfunksionalë rrallë janë malinjë;
· Strumën multinodulare, për të dalluar nodujt hipofunksional të përshtatshëm për FNA nga lezionet hiperfunksionale që nuk kanë nevojë për vlerësim citologjik;
· Për të përcaktuar përshtatshmërinë për radiojod terapi.

Modalitete të tjera të imazherisë
15. Kur rekomandohet RM dhe CT në nodujt e tiroides?

Rekomandimet:

· Përdorimi i imazherisë (p.sh. CT dhe MRI) në studimin e nodujve të tiroides duhet të kufizohet për vlerësimin e zgjerimit lokal ose rritjes retrosternale të strumës nodulare 
(Forca e rekomandimit: 1; cilësia e provave: ØØOO. Pajtueshmëria: 9/9 (100%); raundi: 1)
Përderisa nuk ka indikacion për vlerësimin fillestar të sëmundjes nodulare të tiroides duke përdorur studime tërthore – cross sectional (p.sh. CT me kontrast të përforcuar dhe imazhe me rezonancë magnetike (MRI)) ose funksionale (p.sh. [18F] FDG-PET/CT), lezionet e tiroides të zbuluara rastësisht kanë një ROM prej 5-13% kur përdoren CT dhe MRI dhe rreth 35% të lezioneve me aktivitet të lartë kur përdoren [18F] FDG-PET/CT. Këto lloje të nodujve duhet të hetohen sipas analizave diagnostike të propozuara në këtë udhëzues.
Skanimi me CT i qafës dhe mediastinumit të sipërm duhet të kryhet në rast dyshimi me ultrazë ose vlerësim klinik për zgjerim substernal. Nëse përdoret agjent kontrasti, duhet të merret në konsideratë rreziku i tireotoksikozës. Qëllimi është të vlerësohet zgjerimi në mediastinumin e sipërm, vendndodhja dhe dimensionet e trakesë, dhe marrëdhënia anatomike e strumës me ezofagun.

16. Si bëhet përcjellja e nodujve të tiroides që nuk kërkojnë ndërhyrje terapeutike?

Rekomandimet:

· Mbikëqyrja klinike e nodujve beninj të tiroides që nuk kërkojnë ndërhyrje terapeutike, duhet të ndiqet sipas përgjigjes së dhënë në pyetjen nr. 6. seksioni “Menaxhimi i nodujve asimptomatike që nuk i nënshtrohen FNA-së”.


17. Kur nuk rekomandohet ndërhyrja terapeutike në nodujt e tiroides?

Rekomandimet:

Trajtimi me hormone tiroidiene nuk indikohet tek individët me sëmundje nodulare eutiroitike të tiroides (Forca e rekomandimit: 1; cilësia e provave: ØØØO. Pajtueshmëri: 9/9 (100%); raundi: 1)

18. Kur indikohet trajtimi me selen dhe/ose jod në nodujt e tiroides?

Rekomandimet:

· Shtesat e jodit dhe/ose selenit nuk indikohen, përveç nëse individët kanë mungesë të këtyre mikronutrientëve 

(Forca e rekomandimit: 1; cilësia e provave: ØØOO. Pajtueshmëri: 9/9 (100%); raundi: 1)

19. Kur rekomandohet terapia me radiojod (RAI) në nodujt e tiroides?

Rekomandimet:

· RAI rekomandohet si një alternativë ndaj kirurgjisë dhe MIT në noduj solitarë hiperfunksional të tiroides 
(Forca e rekomandimit: 1; cilësia e provave: ØØØO. Pajtueshmëri: 9/9 (100%); raundi: 1)
· RAI konsiderohet si një alternativë ndaj kirurgjisë në strumën beninje multinodulare normofuksionale 
(Forca e rekomandimit: 2; cilësia e provave: ØØOO. Pajtueshmëri: 9/9 (100%); raundi: 1)

20. Kur rekomandohet ablacioni me etanol i nodujve në tirode?

Rekomandimet:

· Konsideroni ablacionin me etanol si trajtim i linjës së parë te lezionet e pastra, ose cistike, të tiroides 
(Forca e rekomandimit: 1; cilësia e provave: ØØØO. Pajtueshmëri: 9/9 (100%); raundi: 1)

21. Kur rekomandohet ablacioni termik i nodujve në tiroide?

Rekomandimet:

· Konsideroni TA (ablacionin termik) për trajtimin e nodujve beninje të tiroides që shkaktojnë simptoma lokale, si një alternativë ndaj kirurgjisë dhe për lezionet cistike që rikthehen pas ablacionit me etanol 
(Forca e rekomandimit: 1; cilësia e provave: ØØOO. Pajtueshmëri: 8/9 (88.9%); raundi: 1)
Opsionet terapeutike: qasja jo-kirurgjike 

Përcjellja  klinike 

Shumica e nodujve të tiroides që janë të padëmshëm diagnostikohen rastësisht dhe janë pa simptoma. Në mungesë të rritjes së TSH-së, përdorimi i hormonit të tiroides për të ulur TSH-në duhet të shmanget për të kufizuar sëmundshmërinë dhe vdekshmërinë e rritur, që shihet me këtë terapi, por kryesisht për shkak të mungesës së efektivitetit të tij në uljen adekuate të madhësisë së nodujve simptomatikë. Mungesa e jodit si dhe e selenit lidhet me një prevalencë të shtuar të strumës. Megjithatë, as suplementimi me jod dhe as me selen nuk rekomandohet në popullata që kanë mjaftueshëm jod dhe selen. Gjatë një viti, rritja e ndjeshme, e përcaktuar si një rritje ≥20% në të paktën dy noduj në diametër, me një rritje minimale prej 2 mm, ose rritja e volumit të nodulit  >50%, ndodh vetëm në pak raste (për një periudhë 5-vjeçare është rreth 16%). Prandaj, nodujt pa simptoma duhet të ndiqen bazuar në modelin ultrasonografik dhe vlerësimin citologjik. (shih rekomandimet dhe  Figurën 3). 

Terapia me radiojod 

Rreth 5-10% e nodujve solitar/dominant të tiroides janë funksional në scintigrafinë e tiroides, me suprimim të indit tiroid peri-nodular. Nodujt e tillë janë kryesisht beninj, prandaj nuk duhet t’i nënshtrohen biopsisë dhe janë të përshtatshëm për trajtim me RAI. Shumica e pacientëve janë eutiroid ose me hipertireozë subklinike në kohën e diagnostikimit. Përveç nëse individët janë me hipertireozë të rëndë ose kanë sëmundje kardiake, rrallë kanë nevojë për trajtim paraprak me medikamente anti-tiroidiene. RAI zakonisht jepet si një dozë fikse (p.sh. 185-370 MBq), zakonisht arrihet gjendja eutireotike, mund të shkaktojë hipotireozë dhe zvogëlon madhësinë e nodujve me 30-50% në 12 muaj. Rekomandohet ndjekje e përjetshme.

Ekzaminimi diagnostik i strumës multinodulare jo-hiperfunksionale, duke përfshirë FNA-n, duhet të përputhet me algoritmin që është përshkruar më parë (Figurat 1 dhe 3). Kur nodujt tiroidien janë simptomatikë dhe beninj, si alternativë ndaj kirurgjisë mund të kualifikohen për RAI, veçanërisht në rastet kur pacientët kanë rrezik nga ndërhyrja kirurgjike. Shumicës së pacientëve u ofrohet RAI me dozë fikse, në varësi të rregulloreve lokale. Hipotiroidizmi është i rrallë (10-20% pas 10 vjetësh), por rekomandohet përcjellja gjatë gjithë jetës. Vëllimi i tiroides zakonisht reduktohet me 40% brenda 12 muajve dhe lehtëson simptomat te shumica. Në rast të kapjes së ulët të RAI dhe/ose pranisë së një strume të madhe, prestimulimi me rhTSH është treguar se përforcon reduktimin e vëllimit të tiroides me 35% dhe rrit zonën më të vogël të prerjes së trakesë, përmirëson funksionin pulmonar dhe redukton simptomat e presionit. 

Teknikat minimale invazive (MIT)

Teknikat minimale invazive (MIT) janë procedura ambulatore, të kryera nën udhëheqjen e ultrazërit, për menaxhimin jo-kirurgjik të lezioneve të tiroides, që shkaktojnë simptoma të presionit lokal ose shqetësime estetike. MIT përfshijnë ablationin me etanol (EA), bazuar në injektimin direkt të etanolit në një kavitet/ nodus cistik, dhe teknikat e ablacionit termal (TA), të cilat përdorin burime të ndryshme energjie si: lazer, radiofrekuencë, mikrovalë, ose ultratinguj me fokus të intenzitetit të lartë. MIT sjellin ulje të rëndësishme dhe afatgjatë të volumit të nodulit (57-77% pas 5 vjetësh), që shoqërohet me përmirësimin e simptomave lokale dhe cilësisë së jetës të lidhur me sëmundjen. Këto trajtime nuk kërkojnë anestezi të përgjithshme, rrallë shkaktojnë komplikime, dhe akoma më rrallë çrregullime të funskionit të tiroides. EA preferohet si një trajtim efektiv, i sigurt dhe i lirë për nodujt simptomatik cistik në tiroide (ose kryesisht cistik), ndërsa procedurat TA, për shkak të formës së tyre gjeometrike dhe volumit të parashikueshëm të shkatërrimit të indeve, janë trajtimi i parë për lezionet solide në tiroide. Trajtimet TA duhet të synojnë një ekuilibër midis shkatërrimit pothuajse të plotë të nodulit, për të parandaluar rritjen e mëvonshme, dhe kursimit të zonave me rrezik, për të minimizuar rrezikun e komplikimeve. TA është një alternativë ndaj RAI dhe kirurgjisë në nodujt e vegjël hiperfunksional (<10 mL), ndërsa performon më dobët në nodujt më të mëdhenj. Në raste të tilla, TA mund të konsiderohet për pacientët që refuzojnë ose nuk janë kandidatë për terapi RAI ose kirurgji. Aktualisht, një kufizim i madh i përdorimit të procedurave TA është disponueshmëria e tyre e kufizuar dhe mungesa e të dhënave afatgjata. 

Për indikacionet e procedurës MIT, referojuni rekomandimeve. Për një përshkrim më të detajuar të përdorimit të TA në nodulet beninje ose edhe në karcinomat e tiroides me rrezik shumë të ulët, i referohemi udhëzimeve të fundit përkatëse.




22. Kur rekomandohet trajtimi minimal invaziv në nodujt e tiroides dhe si bëhet përcjellja e këtyre pacientëve?

Rekomandimet:

· Para MIT- trajtimit minimal invaziv të tiroides  (p.sh. ablacioni me ethanol (EA); ablacioni termik (TA) me: laser, radiofrekuencë, mikrovalë, ultrazë me intenzitet të lartë) duhet të përsëritet FNA dhe të konfirmohet se nodusi është beninj, me përjashtim të nodujve të klasës EU-TIRADS 2, dhe duhet të testohet funksioni kordave vokale dhe çrregullimet e gjakderdhjes.
(Forca e rekomandimit: 1; cilësia e provave: ØØOO. Pajtueshmëri: 8/9 (88.9%); raundi: 1)

· Pas MIT ndjekja e pacientëve bëhet përmes vlerësimit klinik, biokimik dhe me ultrazë pas 6 dhe 12 muajve. Rivlerësoni pacientin pas 3-5 viteve. 
(Forca e rekomandimit: 1; cilësia e provave: ØØOO. Pajtueshmëria: 9/9 (100%); raundi: 1)

Opsionet terapeutike: qasja kirurgjike

23. Kur rekomandohet ndërhyrja kirurgjike në nodujt e tiroides?

Rekomandimet:

Ndërhyrja kirurgjike në nodujt e tiroides rekomandohet në këto raste: 

· Sëmundjet nodulare simptomatike të tiroides 
· Nodujt e klasifikuar si beninj në citologji dhe/ose përmes ultrazërit, por bëhen simptomatikë me kalimin e kohës
· Nivele të kalcitoninës më të larta se kufijtë e vendosur
· Përgjigjja e kalcitoninës pas testit të stimulimit tek bartësit e gjeneve të mutacionit-RET
· Nodujt me citologji të papërcaktuar (klasa Bethesda III dhe IV) që nuk janë të përshtatshëm për përcjellje
· Nodujt me citologji të klasës Bethesda V dhe VI
(Fuqia e rekomandimit: 1; cilësia e provave: ØØØO. Pajtueshmëria: 8/9 (88.9%); raundi: 1)
[bookmark: _Hlk235519682]
Ky seksion është fokusuar më shumë në dhënien e indikacioneve për përdorimin e kirurgjisë në menaxhimin e nodujve në tiroide, se në përcaktimin e shkallës së kirurgjisë dhe eksplorimit të teknikave kirurgjike aktualisht të disponueshme, si dhe avantazhet dhe disavantazhet e tyre.
Aktualisht, kirurgjia është një nga opsionet e mundshme të menaxhimit tek pacientët me sëmundje nodulare të tiroides për shkak të zhvillimit të mjeteve të ndjeshme diagnostikuese (ultrazëri, FNA) që mundësojnë mbikëqyrje aktive dhe përdorimin e MIT. Siç është detajuar më parë, çdo vendim trajtimi, jo vetëm i kufizuar në kirurgji, duhet të marrë në konsideratë preferencën e pacientit dhe alternativat e disponueshme në një dialog me pacientin.
Sipas algoritmit të menaxhimit të këtij udhërrëfyesi (Figura 3), kirurgjia mund të jetë e përshtatshme në skenarët e mëposhtëm:

· Sëmundje simptomatike nodulare e tiroides, si një alternativë ndaj terapisë MIT dhe RAI.
· Nodujt që janë klasifikuar si beninjë në citologji dhe/ose me rrezik të ulët në ultrazë (p.sh. EU-TIRADS 2 ose 3) dhe bëhen simptomatike me kalimin e kohës.
· Nodujt me citologji të pa përcaktuar (klasa Bethesda III dhe IV) që nuk janë të përshtatshëm për përcjellje aktive (p.sh. dimenzione të mëdha, dyshim të lartë për malinjitet në ultrazë, simptomatologji).
· Nodujt me citologji Bethesda të klasës V dhe VI

Për nodujt me potencial të pasigurt malinj (citologjia Bethesda e klasës III-V), kirurgjia lejon një diagnozë përfundimtare. Rezultatet e testeve molekulare (nëse janë të disponueshme) duhet të merren në konsideratë para operacionit. Për sëmundjet e kufizuara në një lob, rekomandohet lobektomi/hemi tiroidektomi. 
Nëse një sëmundje e tillë diagnostikohet në një strumë nodulare, duhet të merret në konsideratë tiroidektomia pothuajse totale. Në lezionet beninje (citologjia Bethesda e klasës II), edhe nëse janë asimptomatike, trajtimi kirurgjikal mund të merret në konsiderate për nodujt mbi 4 cm (për shkak të ROM-së dhe probabilitetit të shtuar të një FNA të rrejshme negative), nodujt simptomatik (kompresimi i rrugëve të frymëmarrjes ose ezofagut), në rast shqetësimi kozmetik, si dhe zgjerimi retroklavikular dhe mediastinal.
Kirurgjia është një nga opsionet terapeutike të disponueshme, përveç RAI dhe MIT, për nodujt hiperfunksional dhe strumën toksike multinodulare.



Vërejtje përfundimtare dhe perspektiva të ardhshme

Ky dokument u ofron klinicistëve një udhëzues për menaxhimin racional të sëmundjes nodulare të tiroides. Edhe pse shumë pak noduj janë malinj, mundësia e kancerit përfaqëson shqetësimin mbizotërues kur lezionet e gjëndrës tiroide sillen në vëmendje. Ultrazëri i qafës është qendra kryesore në algoritmin diagnostikues që synon stratifikimin e rrezikut për malinjitet, duke lejuar FNA-në e udhëhequr dhe duke promovuar menaxhimin e individualizuar që aktualisht mbështetet. Për shumicën dërmuese të pacientëve, të dy mjetet ofrojnë një bazë të besueshme për përcaktimin e strategjisë fillestare të menaxhimit, qoftë përcjellje, kirurgji apo trajtim jo-kirurgjikal me MIT. Megjithatë, në një numër rastesh, vlerësimet e rrezikut për malinjitet do të mbeten të pa sigurta dhe zgjedhjet pasuese të pavendosura. Në raste të tilla, përvoja e klinicistëve dhe zgjedhjet e individualizuara bazuar në faktorët dhe preferencat e lidhura me pacientin përfaqësojnë mëtej. Mjete të reja po shfaqen në praktikën klinike, të tilla si testimi molekular, të cilat ende nuk janë të disponueshme përgjithësisht në Evropë. Përderisa vlefshmëria analitike dhe klinike është studiuar gjerësisht, aftësia e analizës molekulare për të përmirësuar rezultatet e pacientit në mënyrë të mjaftueshme për të justifikuar përfshirjen e saj në praktikën klinike të botës reale ende nuk është provuar. Studime të tilla janë të justifikuara dhe të nevojshme për t’u kryer edhe në vitet e ardhshme. Fokusi aktual është në zhvillimin e një terminologjie të standardizuar dhe të miratuar ndërkombëtarisht të gjetjeve amerikane që lejon një sistem të stratifikimit të rrezikut të përbashkët, përmirësimin dhe zbatimin e teknologjive që po zhvillohen me shpejtësi për teknikat jokirurgjikale, si dhe përfshirja e mjeteve specifike për sëmundjen që vlerësojnë rezultate të raportuara nga pacienti, për shembull siç është ThyPRO, në menaxhimin e pacientëve. 
4. Konsiderimet gjatë zbatimit të Udhërrëfyesit
Për zbatimin e këtij UK, do të zhvillohet protokoli për në një periudhë të afërt kohore nga publikimi i këtij UK.
Përparësitë e UK: 
· Unifikimi i qëndrimeve profesionale dhe qasja bashkëkohore e mjekëve, rreth menaxhimit të nodujve në tiroide
· Personat me noduj në tiroide do të përfitojnë në dobi të shëndetit të tyre nga qasja profesionale dhe bashkëkohore e mjekëve në shërbimet shëndetësore dhe kështu do të diagnostikohen dhe trajtohen me kohë.
Barrierat  dhe lehtësimet UK, janë:
-Implikimet financiare për botimin e UK (numri i madh i ekzemplarëve të nevojshëm të UK, për të gjitha nivelet e shërbimeve shëndetësore). Lidhur me këtë barrierë, lehtësim do të ishte edhe shpërndarja në formë elektronike e UK dhe printimi i tij me mjete buxhetore të institucioneve lokale shëndetësore.
-Ngecje në zbatim e këtij Udhërrëfyesi, nëse nuk pasohet menjëherë me hartimin dhe zbatimin e protokolit për rekomandimet përkatëse, si dhe nëse nuk plotësohen kushtet minimale të përmendura më lartë. Prandaj, për të lehtësuar këtë barrierë e rekomandueshme është të vazhdohet me protokolin klinik përkatës për nivelet e ndryshme të shërbimit shëndetësorë.
-Rënie e kualitetit të shërbimeve ose mosmenaxhimi i duhur i nodujve në tiroide nëse brenda institucionit mungon ndonjëri nga specialistët e domosdoshëm për menaxhimin e  tyre. Gjithashtu duhet të jetë i organizuar shumë mirë sistemi i referimit brenda institucionit të shërbimit primar spitalor, referimi regjional ose referimi në QKUK. Paraprakisht, si lehtësim i kësaj barriere është e rekomandueshme të bëhet vlerësimi i mirë i resurseve humane profesionale brenda institucionit.
-Zbatimi i përpiktë i këtij Udhërrëfyesi do të jetë i kufizuar në raste të veçanta, pasi jo të gjitha institucionet e shërbimeve shëndetësore, i kanë kushtet e njëjta të punës dhe nivel të njëjtë të edukimit specialistik si dhe trajnim të veçantë për ultrazerin e tiroides dhe trajnim të veçantë për FNA të nodujve në tiroide. Si lehtësim i kësaj barriere rekomandojmë të bëhet inspektimi dhe vlerësimi i kushteve të punës, mjeteve dhe resurseve humane dhe profesionale, sidomos në shërbimet sekondare apo spitalore në të gjitha regjionet e Kosovës, si dhe të bëhet prezantimi i UK dhe më pas i protokolit klinik përkatës nga menaxherët institucionalë, që të ndjekin udhëzimet adekuate të përmendura në këtë UK, lidhur me menaxhimin e nodujve në tiroide.
-Të bëhet vlerësimi I nevojave të institucioneve shëndetësore të niveleve të ndryshme për trajnim të ultrazerit të tiroides dhe FNA dhe më pas të planifikohen trajnime të tilla nga Oda e mjekëve të Kosovës ose QKUK/SHSKUK.

5. Standardet e auditueshme
Pas zbatimit të këtyre rekomandimeve nga ky UK, do të mund të evidentohen këto standarde të auditueshme: 
· Përqindja e pacientëve me noduj në tiroide.
· Përqindja e ultrazërave të tiroides.
· Përqindja e FNA të tiroides.
· Përqindja e përsëritjes së FNA të tiroides
· Përqindja e FNA të nyjeve limfatike
· Përqindja e pacientëve që ndiqen me ultrazë të tiroides për të monitoruar nodujt në tioide që nuk i nënshtrohen FNA
· Përqindja e pacientëve me rezultate të citologjisë së nodujve të tiroides
· Përqindja e pacientëve me rezultate jodiagnostike të Bethesda I
· Përqindja e pacientëve me rezultate të Bethesda II
· Përqindja e pacientëve me rezultate të Bethesda III
· Përqindja e pacientëve me rezultate të Bethesda IV
· Përqindja e pacientëve me rezultate të Bethesda V dhe VI
· Përqindja e pacientëve të rekomanduar për diagnostikë molekulare të nodujve në tiroide
· Përqindja e pacientëve të rekomanduar për të bërë scintigrafinë e nodujve të tiroides
· Përqindja e pacientëve të rekomanduar për të bërë CT dhe RM të nodujve të tiroides
· Përqindja e pacientëve të cilët përcillen me ultrazë dhe që nuk kërkojnë ndërhyrje terapeutike të nodujve të tiroides
· Përqindja e pacientëve të rekomanduar për trajtim me selen dhe ose jod në nodujt e tiroides
· Përqindja e pacientëve të rekomanduar për radiojod në nodujt e tiroides
· Përqindja e pacientëve të rekomanduar për ablacion me etanol të nodujve në tirode
· Përqindja e pacientëve të rekomanduar për ablacion termal të nodujve në tiroide
· Përqindja e pacientëve të rekomanduar për trajtim minimal invaziv (MIT) në nodujt e tiroides 
· Përqindja e pacientëve të rekomanduar për kirurgji të nopdujve në tiroide
· Përqindja e e pacientëve me përputhshmëri të diagnozës citopatologjike dhe diagnozës përfundimtare histopatologjike pas ndërhyrjes kirurgjikale
Për realizimin e aktiviteteve të ndërrmarrura si më lartë, institucionet shëndetësore si të nivelit primar, sekondar dhe terciar duhet t’i përmbushin kushtet si në vijim:
-Mjetet: ultrazeri i gjëndrës tiroide, xhamat mikroskopik, xheli për ekzaminim, gjilpërat 22-27 gauge (G), materialet e printuara të pëlqimit të pacientit për procedurën e FNA.
Gjithashtu standardet e auditueshme janë ngushtë të varura nga aplikimi i sistemin të informimit shëndetësorë në tërë territorin e Kosovës, sigurimet shëndetësore, edukimi i vazhdueshëm profesional i personelit shëndetësorë dhe përpilimi i protokolit klinik për këtë UK.

7.  Grupi punues
Grupi për adaptimin e Udhërrëfyesit, është përbërë prej 5 anëtarësh. Është grup multidisciplinar, në përbërje:
· Ass. Dr. Merita Emini Sadiku, Mr.Sci, Dr.Sci, QKUK, Klinika e Endokrinologjisë, Interniste-Endokrinologe-kryesuese;
· Dr. Nadije Morina Kuçi, PhDc, QKUK, Klinika e Endokrinologjisë, Interniste-Endokrinologe-anëtare;
· Dr. Rozafa Olloni Nikaj, QKUK, Klinika e Endokrinologjisë, Interniste-Endokrinologe-anëtare;
· Ass. Dr.Rina Tafarshiku Sejdiu, Dr.Sci, QKUK, Klinika e Endokrinologjisë, Interniste-Endokrinologe-anëtare;
· Dr. Yllzim Dyla,  Mr.Sci., QKMF Gjakovë,  Specialist i Mjekësisë Familjare  
· Mr.Ph. Sabit Kozmaqi, Farmacist, Ministria e Shëndetsis
Para fillimit të procesit, anëtarët e këtij grupi e kanë nënshkruar deklaratën e konfliktit të interesit.
Hartimi i këtij UK është mbështetur nga Ministria e Shëndetësisë.

8.  Procesi i përshtatjes
Rekomandimet në këtë UK, janë përshtatur nga UK të lartcekur dhe janë diskutuar nga grupi punues. Grupi ka dhënë konsideratë të veçantë për mundësinë e zbatimit të Udhërrëfyesit në vendin tonë. Konsensusi ishte përcaktuar apriori si marrëveshje e të paktën 3 anëtarëve të grupit. Çdo mosmarrëveshje e fuqishme do të ishte raportuar në këtë dokument dhe për çdo rekomandim është arritur konsensusi. Fuqia e rekomandimeve është bazuar në cilësinë e dëshmive, ekuilibrit në mes të efekteve të dëshirueshme dhe të padëshirueshme dhe kostos, sipas fuqisë së rekomandimit dhe nivelit të evidencës të OBSH dhe GRADE.
Data e rishikimit të këtij UK do të jetë 5 vite pas datës së publikimit. Rishikimi mund të fillojë më herët, nëse identifikohet ndonjë evidencë sinjifikante, e cila ndikon në rekomandim.

9. Zbatimi/aplikimi i UK-së
Pas miratimit final dhe zyrtar të UK-së nga Ministria e Shëndetësisë, do të bëhet shpërndarja e tij në të gjitha institucionet shëndetësore, ku bëhet menaxhimi i nodujve në tiroide.
Zbatimi i UK do të varet nga monitorimi i rregullt dhe auditimi klinik, i cili do të bëhet nga ekipe të caktuara profesionale nga vetë institucionet shëndetësore. 
Kriteret të cilat do të merren parasysh në kuadër të monitorimit, janë:
-evidencat për regjistrimin e pacientëve me noduj në tiroide (regjistri i pacientëve të ultrazërit të tiroides, regjistri I pacientëve që kanë bërë FNA)
-kartela e pacientëve që kanë bërë FNA
-raportet e pacientëve që kanë bërë FNAtë nodujve në tiroide 
-dokumentet e dhënjes së pëlqimit për procedurën e FNA
- referimet e nevojshme për ekzaminime imazherike (CT,RM, scintigrafi të tiroides) 
-referimet e pacientëve me noduj në tiroide për kirurgji
-mjetet dhe kushtet e punës për menaxhimin e nodujve në tiroide

UK duhet të zbatohet në institucionet shëndetësore, të cilat vlerësohen nga MSH-ja se i plotësojnë resurset optimale (financiare, burimet njerëzore, paisjet, barnat, materialet shpenzuese, etj.). 
Sa i përket kostos financiare dhe qëndrueshmërisë financiare, ky UK nuk ka implikime të reja buxhetore në sigurimin e barnave të reja.
GP rekomandon trajnime të avancuara pë ablacion termal të nodujve në tiroide të stafit të Klinikës së Endokrinologjisë, radiologjisë dhe ORL-së.

Pas publikimit të këtij UK duhet të zhvillohet protokolli për zbatimin e plotë të UK-së.

10. Fjalori

Antitrupat anti-TPO/anti-Tg: tregues të sëmundjeve autoimune të tiroides (p.sh.  Hashimoto).
Bethesda II: citologji beninje (menaxhim konservativ).
Bethesda V–VI: dyshim/konfirmim maligniteti (zakonisht operacion).
Biopsi me gjilpërë të trashë (core-needle): marrje mostre më të madhe indore kur FNA është jo-diagnostike.
Kalcitonin: hormon që mund të rritet në kancerin medular të tiroides; përdoret si biomarker.
Cist: hapësirë e mbushur me lëng brenda nodulit.
Doppler: ultratinguj/ultrazë që vlerëson vaskularizimin e nodulit.
Ekstension ekstratiroidal: përhapje e tumorit jashtë kapsulës së tiroides; faktor i keq prognostik.
Elastografi: teknikë UZ që mat elasticitetin; nodujt më të fortë mund të jenë më të dyshimtë.
FNA (Aspirim me gjilpërë të hollë): biopsi citologjike për marrjen e qelizave nga noduli për analizë.
Folikulare (neoplazi): lezione me rritje të qelizave folikulare; vendimtare provë për invazionin (kirurgji diagnostike).
Goiter: zmadhim i përgjithshëm i tiroides.
Graves: sëmundje autoimune me hipertiroidizëm; mund të shoqërohet me noduj.
Hashimoto: tiroidit autoimun që zakonisht çon në hipotiroidizëm dhe noduj të tiroides.
Hemithyroidectomy / lobectomy: heqje e gjysmës së tiroides.
Invazion kapsular/ vaskular: gjetje histologjike që konfirmon malignitet në tumoret folikulare.
Karakteristika të dyshimta: mikrokalcifikime, marginë i parregullt, formë “më i lartë se i gjerë” (taller-than-wide), hipoehokardi.
Kolloid: material i përbashkët në nodujt beninj, tregon natyrë jo-maligjne.
Malinj: kancerogjen; mund të invadojë dhe të metastazojë.
Metastazë e nyjeve limfatike: përhapje lokale e kancerit në nyjet e qafës.
Nodul i tiroidesë: masë fokale brenda gjëndrës tiroide; mund të jetë i ngurtë, cistik ose i përzier.
PET-CT: imazh për zbulim metastazash kur tumoret nuk kapen/identifikohen me metodat standarde.
Qelizë Hurthle: tip qelizor që mund të përcillet tek tumore Hurthle (neoplazi).
Radiojodoterapia (I-131): trajtim për kancerin diferencuar të tiroides dhe disa goiter-e funksionale.
Recidivë / rikthim: shfaqje përsëritëse e sëmundjes pas trajtimit.
Simptoma kompresive: ndjesi gërryerjeje, disfagi, dispne, ndonjëherë ndryshim në zë për shkak të presionit të nodulit.
Sistem Bethesda: klasifikim citologjik i mostrave FNA (I–VI) me rekomandime për menaxhim.
Spongiform: pamje cistike mikse me harkëzime, zakonisht beninje.
Surveillance / monitorim: kontroll i përsëritur me UZ dhe/ose FNA sipas rrezikut dhe madhësisë.
T4/T3: hormonet kryesore të tiroides  (tiroksinë, trijodtironin).
Tg (tiroglobulinë): përdoret si marker monitorimi pas tiroidektomisë për kancerin papilar/folikular.
TI-RADS: sistem i pikëzimit e ultrazë për vlerësimin e rrezikut të malignitetit të nodujve.
Tiroidea: gjëndër endokrine në qafë që prodhon hormone tiroide.
Total thyroidectomy: heqja e tërë gjëndrës tiroide.
TSH (Hormoni stimulues i tiroides): hormon hipofizar që rregullon funksionin e tiroides; përdoret për vlerësim funksional.
Ultrazë (UZ): imazheri e parë për vlerësimin e nodujve; tregon madhësi, eko-strukturë dhe karakteristika.

11. Shkurtesat dhe akronimet

AACE - Shoqatës Amerikane të Endokrinologëve Klinikë 
ACE - Kolegjit Amerikan të Endokrinologjisë 
ACR  - Kolegjit Amerikan të Radiologjisë 
ACR TIRADS - Sistemi  të Raportimit dhe të Dhënave për Imazherinë e Tiroides i  Kolegjit Amerikan të Raodiologjisë 
AME - Associazione Medici Endocrinology 
ATA - Shoqatës Amerikane të Tiroides 
ATA TIRADS - Sistemi i Raportimit dhe të Dhënave për Imazherinë e Tiroides i  Shoqatës  Amerikane të Tiroides 
BETHSEDA - Sistem I standardizuar globalisht për raportimin e rezultateve të FNA të nodujve të  Tiroides
CAT - Karcinoma Anaplastike e Tiroides; 
CEUS - Ultratingulli me Kontrast të Përforcuar 
CMT - Karcinoma Medulare e Tiroides; 
CNB  - Biopsia me gjilpërë të trashë
CPT - Karcinoma Papillare e Tiroides.
CT- Tomografia e Kompjuterizuar
EA - Ablacionin me Etanol
ETA  - Shoqata Evropiane e Tiroides 
EU-TIRADS -  Sistemi Europian i Raportimit dhe të Dhënave për Imazherinë e Tiroides 
FDG - FluoroDeoksiGlukozë; 
FNA - Aspirirmi me gjilpërë të hollë
FT4  - Tiroksinë e lirë 
FTC  - Karcinoma Folikulare e Tiroides 
GRADE - Gradimi i  Rekomandimeve dhe Niveli i Evidencave.
K-TIRADS - Sistemi Korean i Raportimit dhe të Dhënave për Imazherinë e Tiroides
MEN2 - Neoplazi Endokrine e Shumëfishtë e tipit 2; 
MIBI - Metoksi-Izobutil-Izonitril; 
MIT  -  Teknika Minimalisht Invazive
MIT - MonoIdoTyrosine
MNG - Strumë Shumë Nyjore.
MTC - Karcinomës Medulare të Tiroides 
NFJIT - Neoplazmë Folikulare Jo-Invazive e Tiroides me karakteristika bërthamore të ngjashme me papillare; 
OBSH - Organizata Botërore e Shëndetësisë
PTC  - Karcinoma Papilare e Tiroides 
RAI - Jod Radioaktiv
RM - Rezonanca Magnetike
TA  - Ablacionin Termik
TBSRTC  - Sistemi Bethesda për Raportimin e Citopatologjisë së Tiroides
Anti -Tg  -   Antitrupave anti-tiroglobulinë 
TIRADS - Imazheria e Tiroides dhe Sistemi i Raportimit të të Dhënave 
Anti -TPO - antitrupat anti-tiroidperoksidazë
TSH - Hormonit Stimulus të Tiroides
rhTSH - recombinant human TSH
UK  - Udhërrëfyes Klinik 
UZ - Ultrazëri

12. Recenzentët

UK është vlerësuar nga dy recenzentë:
Dr.Iliriana Goranci, interniste-endokrinologe dhe ass.dr.sci Fatlinda Sadiku, patologe. Raportet recenzuese ju lutem gjeni te bashkangjitura.

A.Qasja e paré: Té béhet ultrazéri i qafés dhe stratifikimi i rrezikut té nodusit/nodujve né tiroide sipa:

B.Qasja e dyté: T¢é béhet citologjia me aspirim me gjilpéré té hollé (FNA)

